GREEK SUPREME COURT DECISION

Decision ID: 1223/2024
Decision Number: 1223
Decision Year: 2024
Department: Ποινικό (Ε)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Ε' ΠΟΙΝΙΚΟ ΤΜΗΜΑ Συγκροτήθηκε από τους Δικαστές: Μαρία Λεπενιώτη Αντιπρόεδρο του Αρείου Πάγου, Κωστούλα Πρίγγουρη, Παρασκευή Τσούμαρη-Εισηγήτρια, Σταυρούλα Κουσουλού και Ευαγγελία Γιακουμάτου, Αρεοπαγίτες. Συνήλθε σε δημόσια συνεδρίαση στο Κατάστημά του στις 5 Απριλίου 2024, με την παρουσία του Αντεισαγγελέα του Αρείου Πάγου Κωνσταντίνου Τζαβέλλα (γιατί κωλύεται η Εισαγγελέας) και του Γραμματέα Γεράσιμου Βάλσαμου, για να δικάσει την αναίρεση του Αντεισαγγελέα του Αρείου Πάγου, Αχιλλέα Ζήση, κατά της 588,752/2023 απόφασης του Πενταμελούς Εφετείου Αθηνών. Με κατηγορουμένους τους: 1. Κ. Γ. του Α., κάτοικο ..., ο οποίος παραστάθηκε με τον πληρεξούσιο δικηγόρο του Αλέξανδρο Κανελλόπουλο και 2. Θ. Δ. του Ν., κάτοικο ..., ο οποίος παραστάθηκε με τον δικηγόρο Πατρίκιο Πατρικουνάκο, ο οποίος έχει διοριστεί με την υπ' αρ. 588,752/2023 απόφαση του Πενταμελούς Εφετείου Αθηνών (προσβαλλόμενη απόφαση). Το Πενταμελές Εφετείο Αθηνών με την ως άνω απόφασή του διέταξε όσα λεπτομερώς αναφέρονται σ' αυτή, και αναιρεσείων Αντεισαγγελέας ζητεί την αναίρεσή της για τους λόγους που περιλαμβάνονται στην από 31-8-2023 αναίρεσή του, η οποία ασκήθηκε με δήλωση ενώπιον της Γραμματέα της Εισαγγελίας του Αρείου Πάγου Νίκης Κορίζη, συνταχθείσης της με αριθμό 46/2023 σχετικής έκθεσης, η οποία καταχωρίστηκε στο οικείο πινάκιο με τον αριθμό 812/2023. Αφού άκουσε Τον Αντεισαγγελέα, που πρότεινε να γίνει δεκτή η αίτηση αναίρεσης του Αντεισαγγελέα του Αρείου Πάγου Αχιλλέα Ζήση και τους δικηγόρους των κατηγορουμένων, που ζήτησαν όσα αναφέρονται στα σχετικά πρακτικά,

Judges: Μαρία Λεπενιώτη Κωστούλα Πρίγγουρη, Παρασκευή Τσούμαρη-Εισηγήτρια, Σταυρούλα Κουσουλού, Ευαγγελία Γιακουμάτου

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Ε' ΠΟΙΝΙΚΟ ΤΜΗΜΑ Συγκροτήθηκε από τους Δικαστές: Μαρία Λεπενιώτη Αντιπρόεδρο του Αρείου Πάγου, Κωστούλα Πρίγγουρη, Παρασκευή Τσούμαρη-Εισηγήτρια, Σταυρούλα Κουσουλού και Ευαγγελία Γιακουμάτου, Αρεοπαγίτες. Συνήλθε σε δημόσια συνεδρίαση στο Κατάστημά του στις 5 Απριλίου 2024, με την παρουσία του Αντεισαγγελέα του Αρείου Πάγου Κωνσταντίνου Τζαβέλλα (γιατί κωλύεται η Εισαγγελέας) και του Γραμματέα Γεράσιμου Βάλσαμου, για να δικάσει την αναίρεση του Αντεισαγγελέα του Αρείου Πάγου, Αχιλλέα Ζήση, κατά της 588,752/2023 απόφασης του Πενταμελούς Εφετείου Αθηνών. Με κατηγορουμένους τους: 1. Κ. Γ. του Α., κάτοικο ..., ο οποίος παραστάθηκε με τον πληρεξούσιο δικηγόρο του Αλέξανδρο Κανελλόπουλο και 2. Θ. Δ. του Ν., κάτοικο ..., ο οποίος παραστάθηκε με τον δικηγόρο Πατρίκιο Πατρικουνάκο, ο οποίος έχει διοριστεί με την υπ' αρ. 588,752/2023 απόφαση του Πενταμελούς Εφετείου Αθηνών (προσβαλλόμενη απόφαση). Το Πενταμελές Εφετείο Αθηνών με την ως άνω απόφασή του διέταξε όσα λεπτομερώς αναφέρονται σ' αυτή, και αναιρεσείων Αντεισαγγελέας ζητεί την αναίρεσή της για τους λόγους που περιλαμβάνονται στην από 31-8-2023 αναίρεσή του, η οποία ασκήθηκε με δήλωση ενώπιον της Γραμματέα της Εισαγγελίας του Αρείου Πάγου Νίκης Κορίζη, συνταχθείσης της με αριθμό 46/2023 σχετικής έκθεσης, η οποία καταχωρίστηκε στο οικείο πινάκιο με τον αριθμό 812/2023. Αφού άκουσε Τον Αντεισαγγελέα, που πρότεινε να γίνει δεκτή η αίτηση αναίρεσης του Αντεισαγγελέα του Αρείου Πάγου Αχιλλέα Ζήση και τους δικηγόρους των κατηγορουμένων, που ζήτησαν όσα αναφέρονται στα σχετικά πρακτικά,

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Σύμφωνα με την διάταξη του άρθρου 505 παρ. 2 του Κ.Ποιν.Δ., ο Εισαγγελέας του Αρείου Πάγου μπορεί να ζητήσει την αναίρεση οποιασδήποτε αποφάσεως μέσα στην προθεσμία που ορίζεται στο άρθρο 507 του ιδίου κώδικα, δηλαδή μέσα σε ένα μήνα από την καταχώρηση της αποφάσεως καθαρογραμμένης στο ειδικό βιβλίο του αρ. 473 παρ. 3 του Κ.Π.Δ. Από τη διάταξη αυτή προκύπτει ότι ο Εισαγγελέας του Αρείου Πάγου, δικαιούται να ασκεί αναίρεση κατά πάσης αποφάσεως, αθωωτικής ή καταδικαστικής, οποιουδήποτε ποινικού δικαστηρίου και για όλους τους λόγους του αρθ. 510 παρ. 1 Κ.Π.Δ. Στην προκειμένη περίπτωση, η κρινόμενη με αρ. 46/31-8-2023, αίτηση, του Εισαγγελέα του Αρείου Πάγου, που ασκήθηκε με δήλωση στη γραμματέα του ως άνω Δικαστηρίου, για αναίρεση της υπ` αριθμόν 588,752/2023 αποφάσεως του Πενταμελούς Εφετείου Αθηνών, το οποίο με την ως άνω απόφασή του: Α) κήρυξε αθώους τους α)τον Κ. Γ. του Α., για το αδίκημα της προμήθειας και κατοχής εκρηκτικών υλών και εκρηκτικών μηχανισμών με σκοπό να τους χρησιμοποιήσει για να προξενήσει κοινό κίνδυνο σε ξένα πράγματα ή κίνδυνο για άνθρωπο, με τρόπο, σε έκταση και υπό συνθήκες που είναι δυνατόν να βλάψουν την χώρα και με σκοπό να εκφοβίσουν σοβαρά τον πληθυσμό της και να καταστρέψουν τις θεμελιώδεις συνταγματικές, πολιτικές και οικονομικές δομές της χώρας (άρθρο 272 και 187 Α του ΠΚ) και β) Θ. Δ. του Ν. για το αδίκημα της ηθικής αυτουργίας χρηματοδότησης μεμονωμένου τρομοκράτη(αρθρ. 46 και 187 Β του Π.Κ.) και Β) κήρυξε ένοχο τον Κ. Γ. του Α. κατ' επιτρεπτή μεταβολή της κατηγορίας για τις πράξεις, από αυτήν της τρομοκρατικής πράξης κατοχής εκρηκτικών υλών και μηχανισμών, σε αυτήν της απλής κατοχής εκρηκτικών υλών και μηχανισμών και από αυτήν της τρομοκρατικής πράξης κατοχής πιστολιών και πυρομαχικών σε αυτήν της απλής κατοχής πιστολιών και φυσιγγίων, έχει ασκηθεί νομότυπα και εμπρόθεσμα, δηλαδή εντός της προθεσμίας του ενός μηνός από την καταχώρηση της προσβαλλόμενης αποφάσεως στο ειδικό βιβλίο καθαρογραμμένων αποφάσεων του εκδώσαντος αυτήν δικαστηρίου, η οποία έλαβε χώρα στις 4-7-2023, αφού η κρινομένη αίτηση ασκήθηκε στις 31-8-2023, μη συνοπολογιζομένου του χρονικού διαστήματος από 1η έως 31η Αυγούστου, κατά το οποίο αναστέλλεται η ως άνω προθεσμία κατά τα οριζόμενα στην διάταξη του άρθρου 473 παρ.4 του ΚΠΔ. Πρέπει επομένως, να ερευνηθεί περαιτέρω, ως προς τη βασιμότητα των προβαλλομένων με αυτή λόγων αναιρέσεως, που αναφέρονται σε πλημμέλειες από το άρθρο 510 παρ.1 στοιχ. Δ' και Ε` του ΚΠΔ. Κατά το άρθρο 187 A παρ. 1-4 ΠΚ, όπως αυτό ίσχυε πριν την τροποποίησή του με τον ν. 4619/2019 "1. Όποιος τελεί ένα ή περισσότερα από τα παρακάτω εγκλήματα: α) ανθρωποκτονία με πρόθεση (άρθρο 299), β) βαριά σωματική βλάβη (άρθρο 310), γ) θανατηφόρα βλάβη (άρθρο 311), δ) αρπαγή (άρθρο 322), ε) αρπαγή ανηλίκων (άρθρο 324), στ) διακεκριμένη φθορά ξένης ιδιοκτησίας (άρθρο 382 παρ. 2), ζ) εμπρησμό (άρθρο 264), η) εμπρησμό σε δάση (άρθρο 265), θ) πλημμύρα (άρθρο 268), ι) έκρηξη (άρθρο 270), ια) παραβάσεις σχετικές με τις εκρηκτικές ύλες (άρθρο 272), ιβ) κοινώς επικίνδυνη βλάβη (άρθρο 273), ιγ) άρση ασφαλιστικών εγκαταστάσεων (άρθρο 275), ιδ) πρόκληση ναυαγίου (άρθρο 277), ιε) δηλητηρίαση πηγών και τροφίμων (άρθρο 279), ιστ) νοθεία τροφίμων (άρθρο 281 παρ. 1), ιζ) διατάραξη της ασφάλειας των συγκοινωνιών (άρθρο 290), ιη) διατάραξη της ασφάλειας σιδηροδρόμων, πλοίων και αεροσκαφών (άρθρο 291), ιθ) τα προβλεπόμενα στην παράγραφο 1 του άρθρου 8 του Ν.Δ. 181/1974 "Περί προστασίας εξ ιοντιζουσών ακτινοβολιών (ΦΕΚ Α`347), κ) τα προβλεπόμενα στα άρθρα 161, 162, 163,164, 165, 168, 169, 170, 173, 174, 178, 179, 180, 181, 182, 183,. 184 και 186 του Κώδικα Αεροπορικού Δικαίου που κυρώθηκε με το Ν. 1815/1988 (ΦΕΚ Α`250), κα) τα προβλεπόμενα στις παραγράφους 1 και 2 του άρθρου 15 και στις παραγράφους 1 και 3 του άρθρου 17 Ν. 2168/1993 "Ρύθμιση θεμάτων που αφορούν όπλα, πυρομαχικά, εκρηκτικές ύλες, εκρηκτικούς μηχανισμούς και άλλες διατάξεις, κβ) τα προβλεπόμενα στις παραγράφους 2 και 3 του άρθρου 4 του Ν. 2991/2002 "Εφαρμογή Σύμβασης απαγόρευσης χρήσης κ.λπ. χημικών όπλων", με τρόπο ή σε έκταση ή υπό συνθήκες που είναι δυνατό να βλάψουν σοβαρά μια χώρα ή έναν διεθνή οργανισμό και με σκοπό να εκφοβίσει σοβαρά έναν πληθυσμό ή να εξαναγκάσει παρανόμως δημόσια αρχή ή διεθνή οργανισμό να εκτελέσει οποιαδήποτε πράξη ή να απόσχει από αυτήν ή να βλάψει σοβαρά ή να καταστρέψει τις θεμελιώδεις συνταγματικές, πολιτικές, οικονομικές δομές μιας χώρας ή ενός διεθνούς οργανισμού τιμωρείται: ι) Με ισόβια κάθειρξη αν η προβλεπόμενη ποινή για ένα από τα εγκλήματα του καταλόγου που περιλαμβάνονται στα στοιχεία α` έως κβ` είναι ισόβια κάθειρξη. Στην περίπτωση αυτή η πράξη παραγράφεται μετά από τριάντα χρόνια. Αν επιβληθεί η ποινή της ισόβιας κάθειρξης εφαρμόζονται οι διατάξεις των άρθρων 105 μέχρι 110, εφόσον ο καταδικασθείς έχει εκτίσει ποινή είκοσι πέντε ετών, ιι) με κάθειρξη τουλάχιστον δέκα ετών αν η προβλεπόμενη ποινή για ένα από τα εγκλήματα του καταλόγου που περιλαμβάνονται στα στοιχεία α` έως κβ` είναι πρόσκαιρη ποινή καθείρξεως, iii) Με φυλάκιση τουλάχιστον τριών ετών αν η προβλεπόμενη ποινή για ένα από τα εγκλήματα του καταλόγου που περιλαμβάνονται στα στοιχεία α` έως κβ` είναι ποινή φυλάκισης. Αν η τρομοκρατική πράξη είχε ως αποτέλεσμα το θάνατο περισσότερων ανθρώπων εφαρμόζεται η διάταξη του άρθρου 94 παράγραφος 1. 2. Οι διατάξεις της προηγουμένης παραγράφου δεν εφαρμόζονται αν συντρέχουν οι προϋποθέσεις των άρθρων 134 έως 137. 3. Όποιος απειλεί σοβαρά με την τέλεση του κατά την παράγραφο 1 εγκλήματος και έτσι προκαλεί τρόμο τιμωρείται με φυλάκιση τουλάχιστον δύο ετών. Η απόπειρα του εγκλήματος αυτού δεν είναι αξιόποινη. 4. Με κάθειρξη μέχρι δέκα ετών τιμωρείται όποιος συγκροτεί ή εντάσσεται ως μέλος σε δομημένη και με διαρκή δράση ομάδα από τρία ή περισσότερα πρόσωπα που δρουν από κοινού και επιδιώκουν την τέλεση του εγκλήματος της παραγράφου 1 (τρομοκρατική οργάνωση). Με ποινή μειωμένη (άρθρο 83) τιμωρείται η πράξη του προηγούμενου εδαφίου, όταν η τρομοκρατική οργάνωση έχει συσταθεί για την τέλεση των πλημμελημάτων της παραγράφου 1. Η κατασκευή, προμήθεια ή κατοχή όπλων, εκρηκτικών υλών και χημικών ή βιολογικών υλικών ή υλικών που εκπέμπουν επιβλαβείς για τον άνθρωπο ακτινοβολίες προς εξυπηρέτηση των σκοπών της τρομοκρατικής οργάνωσης συνιστά επιβαρυντική περίσταση. Η μη τέλεση από την τρομοκρατική οργάνωση οποιουδήποτε από τα εγκλήματα του καταλόγου που περιλαμβάνονται στα στοιχεία α έως κβ` της παραγράφου 1 συνιστά ελαφρυντική περίσταση." Το πιο πάνω άρθρο προστέθηκε στον Ποινικό Κώδικα με την παράγραφο 1 του άρθρου 40 του Ν. 3251/2004. Η τρομοκρατία, μέχρι την εισαγωγή της ρύθμισης αυτής, αντιμετωπιζόταν από τη βασική διάταξη του άρθρου 187 ΠΚ, που αφορούσε εγκληματικές οργανώσεις, υπό την ειδικότερη κατηγορία των ιδεολογικών εγκληματικών οργανώσεων. Με το πιο πάνω άρθρο 187Α` ΠΚ και ειδικότερα στην §1, τυποποιούνται ως τρομοκρατικές πράξεις, τα αναφερόμενα σ` αυτήν, με περιοριστική απαρίθμηση, αυτοτελή εγκλήματα και μάλιστα, ανεξάρτητα από την ένταξη ή συμμετοχή του δράστη σε "εγκληματική οργάνωση", κατά την έννοια του άρθρου 187 ΠΚ, στα πλαίσια της οποίας ετελούντο οι πράξεις που αναφέρονται στο άρθρο αυτό. Εξάλλου και η γραμματική διατύπωση του άρθρου 187Α` ΠΚ είναι σαφής περί τούτου, αφού στις διατάξεις τούτου ορίζεται "όποιος τελεί ένα ή περισσότερα από τα παρακάτω εγκλήματα...." (§1) "όποιος παρέχει κάθε είδους περιουσιακά στοιχεία....σε τρομοκρατική οργάνωση ή σε μεμονωμένο τρομοκράτη.....ή για να καταστεί κάποιος τρομοκράτης...ανεξάρτητα από τη διάπραξη οποιουδήποτε εγκλήματος από τα αναφερόμενα στην παράγραφο 1....." (§6). Διαφοροποιείται, όμως, ως προς τις διατάξεις του άρθρου 187 ΠΚ, καθορίζοντας ειδικότερα, κατά τη σχετική διατύπωση του άρθρου, τον τρόπο ή την έκταση ή τις συνθήκες υπό τις οποίες είναι δυνατόν η τέλεση των αναφερομένων σ` αυτό αξιόποινων πράξεων, να βλάψουν σοβαρά μία χώρα ή έναν διεθνή οργανισμό και με σκοπό να εκφοβίσει σοβαρά μία χώρα ή έναν διεθνή οργανισμό και με σκοπό να εκφοβίσει σοβαρά έναν πληθυσμό ή να εξαναγκάσει παρανόμως δημόσια αρχή ή διεθνή οργανισμό να εκτελέσει οποιαδήποτε πράξη ή να απόσχει από αυτήν ή να βλάψει σοβαρά ή να καταστρέψει τις θεμελιώδεις συνταγματικές, πολιτικές, οικονομικές δομές μίας χώρας ή ενός διεθνούς οργανισμού. Επισημαίνεται, ωστόσο, ότι η περιλαμβανόμενη στο άρθρο 187Α ΠΚ ρύθμιση, που αφορά την τέλεση τρομοκρατικών πράξεων από ομόλογες οργανώσεις, δεν πρέπει να δώσει την εντύπωση ότι οι δύο διατάξεις, δηλαδή αυτή του άρθρου 187Α §4 και εκείνη του άρθρου 187 ΠΚ, θα δημιουργήσουν προβλήματα στην πράξη ως αφορώσες την αυτή νομοθετική ύλη. Και τούτο γιατί, στις διατάξεις του άρθρου 187 ΠΚ, υπάγονται πράξεις εγκληματικών οργανώσεων ανεξαρτήτως του απώτερου στόχου τον οποίο αυτές επιδιώκουν με τις, αξιόποινες ενέργειές τους (ιδεολογικό ή οικονομικό ή ποινικό) ενώ, στην ειδικότερη διάταξη του άρθρου 187 Α §4 ΠΚ ο σκοπός του δράστη περιγράφεται ρητά και απαιτείται να συντρέχει προκειμένου να πληρούται η ποινική υπόσταση του εγκλήματος. Δηλαδή, θα πρέπει, στην περίπτωση του άρθρου 187Α §4 ΠΚ, τα μέλη της συγκεκριμένης ομάδας να πράττουν με δεδηλωμένο, σαφή και σοβαρό σκοπό, ο οποίος προσδιορίζει το κοινωνικό νόημα, της πράξης τους και ο οποίος έγκειται, ειδικότερα, στον εκφοβισμό ενός πληθυσμού ή στον παράνομο, εξαναγκασμό μιας δημόσιας αρχής ή ενός διεθνούς οργανισμού κ.λ.π, όπως προαναφέρθηκε. Περαιτέρω, να σημειωθεί ότι, με τον όρο "τέλεση" των αναφερομένων στο άρθρο 187 Α του ΠΚ πράξεων, νοείται τόσο η ολοκληρωμένη, όσο και η σε απόπειρα (ΠΚ 42) πλήρωση της αντικειμενικής υποστάσεως του εγκλήματος. Δεν αρκεί, όμως, η καθ` οιουδήποτε τρόπο τέλεση κάποιου εγκλήματος από τα αναφερόμενα στο άρθρο, αλλά πρέπει να γίνει αυτή με τρόπο ή σε έκταση ή υπό συνθήκες που είναι δυνατόν να βλάψουν, όπως προαναφέρθηκε, κατά τρόπο - σοβαρό μία χώρα ή έναν διεθνή οργανισμό. Απόκειται δε στο δικαστή, κατά την εφαρμογή της διάταξης αυτής, να αξιολογήσει τις συγκεκριμένες συνθήκες τέλεσης. Περαιτέρω, απαιτείται και "υπερχειλής δόλος" του δράστη, δηλαδή τα εγκλήματα αυτά να τελεί ο δράστης με τον ειδικό σκοπό να εκφοβίσει σοβαρά έναν πληθυσμό ή να εξαναγκάσει παρανόμως δημόσια αρχή ή διεθνή οργανισμό να εκτελέσει οποιαδήποτε πράξη ή να απόσχει απ` αυτήν κ.λ.π. Εξάλλου, η ποινική κύρωση για τις πράξεις αυτές κλιμακώνεται ανάλογα με τη βαρύτητα του τελεσθέντος εγκλήματος και πάντως, είναι αυξημένη με τρόπο ώστε η ποινική απαξία των προβλεπόμενων στη ρύθμιση αυτή πράξεων να καλύπτει την κατά τις οικείες διατάξεις αντιμετωπιζόμενη ποινική απαξία των επιμέρους εγκλημάτων. Δηλαδή, πρόκειται για φαινόμενη συρροή, αφού επιβάλλεται μόνο η ποινή του άρθρου 187Α του ΠΚ και όχι και οι ποινές που προβλέπονται για τις επιμέρους πράξεις. Εξάλλου, κατά το άρθρο 187 Α παρ. 1, 2 του νέου Ποινικού Κώδικα (Ν.4619/2019) όπως η παρ. 1 αντικαταστάθηκε με το άρθρο 3 παρ.11 του Ν. 4637/19 "1. Όποιος τελεί κακούργημα ή οποιοδήποτε έγκλημα γενικής διακινδύνευσης ή έγκλημα κατά της δημόσιας τάξης υπό συνθήκες ή με τέτοιον τρόπο ή σε τέτοια έκταση που να προκαλεί σοβαρό κίνδυνο για τη χώρα ή για διεθνή οργανισμό και με σκοπό να εκφοβίσει σοβαρά έναν πληθυσμό ή να εξαναγκάσει παρανόμως δημόσια αρχή ή διεθνή οργανισμό να εκτελέσει οποιαδήποτε πράξη ή να απόσχει από αυτή ή να βλάψει σοβαρά ή να καταστρέψει τις θεμελιώδεις συνταγματικές, πολιτικές ή οικονομικές δομές μιας χώρας ή ενός διεθνούς οργανισμού τιμωρείται με την ποινή που προβλέπεται για το τελούμενο έγκλημα αυξημένη ως εξής: α) Αν πρόκειται για ποινή ισόβιας κάθειρξης, προβλεπόμενης διαζευκτικά με ποινή κάθειρξης τουλάχιστον δέκα ετών, επιβάλλεται κάθειρξη ισόβια ή πρόσκαιρη τουλάχιστον δώδεκα ετών, β) Αν πρόκειται για ποινή κάθειρξης τουλάχιστον δέκα ετών, επιβάλλεται κάθειρξη τουλάχιστον δώδεκα ετών, γ) Αν πρόκειται για ποινή κάθειρξης, επιβάλλεται κάθειρξη τουλάχιστον επτά ετών, δ) Αν πρόκειται για ποινή φυλάκισης, το κατώτατο όριο επαυξάνεται κατά ένα έτος. 2. Με κάθειρξη έως δέκα έτη τιμωρείται όποιος συγκροτεί ή εντάσσεται ως μέλος σε δομημένη και με διαρκή δράση ομάδα από τρία ή περισσότερα πρόσωπα που δρουν από κοινού και επιδιώκουν την τέλεση του εγκλήματος της παραγράφου 1 (τρομοκρατική οργάνωση). Με φυλάκιση τουλάχιστον ενός έτους τιμωρείται η πράξη του προηγούμενου εδαφίου, όταν η τρομοκρατική οργάνωση έχει συσταθεί για την τέλεση πλημμελημάτων της παραγράφου 1. Η κατασκευή, προμήθεια ή κατοχή όπλων, εκρηκτικών υλών και χημικών ή βιολογικών υλικών ή υλικών που εκπέμπουν επιβλαβείς για τον άνθρωπο ακτινοβολίες προς εξυπηρέτηση των σκοπών της τρομοκρατικής οργάνωσης συνιστά επιβαρυντική περίσταση. Η μη διάπραξη από την τρομοκρατική οργάνωση οποιουδήποτε από τα σχεδιαζόμενα εγκλήματα συνιστά ελαφρυντική περίσταση." Η ουσιώδης αλλαγή στο έγκλημα της τρομοκρατίας που επήλθε με τον νέο ΠΚ είναι η κατάργηση του καταλόγου των αξιοποίνων πράξεων που μπορούν να χαρακτηριστούν ως τρομοκρατικές. Προβλέπεται έτσι ότι τρομοκρατικό έγκλημα μπορεί να είναι κακούργημα ή οποιοδήποτε έγκλημα γενικής διακινδύνευσης ή έγκλημα κατά της δημόσιας τάξης υπό συνθήκες ή με τέτοιον τρόπο ή σε τέτοια έκταση που να προκαλεί σοβαρό κίνδυνο για τη χώρα ή για διεθνή οργανισμό και με τους σκοπούς που περιγράφονται στο συγκεκριμένο άρθρο. Επισημαίνεται ότι με το άρθρο 3 παρ.11 του Ν. 4637/19 οι λέξεις "κοινώς επικίνδυνο έγκλημα", που αναφέροντο στην παρ. 1 του άρθρου 187 Α όπως είχε τροποποιηθεί με τον Ν. 4619/19, αντικαταστάθηκαν, όπως προαναφέρθηκε, με τις λέξεις "έγκλημα γενικής διακινδύνευσης ή έγκλημα κατά της δημόσιας τάξης". Με την αντικατάσταση-τροποποίηση αυτή εν τοις πράγμασι δεν επήλθε μεταβολή καθόσον αφορά τα απαιτούμενα στοιχεία για την συγκρότηση της εν λόγω αξιόποινης πράξης, αλλά μόνον αποτυπώθηκε με περισσότερες λέξεις ό,τι θεσπίζετο για τα στοιχεία αυτής (αντικειμενικής υπόστασης) από το συνολικό περιεχόμενο της διάταξης, όπως αρχικά τροποποιήθηκε.(ΑΠ 756/2023, ΑΠ 442/2021). Περαιτέρω, κατά τη διάταξη του άρθρου 272 § 1 του προϊσχύσαντος ΠΚ, περί παραβάσεων σχετικών με τις εκρηκτικές ύλες, που ίσχυε κατά το χρόνο τέλεσης των επιδίκων πράξεων, "1. Όποιος κατασκευάζει, προμηθεύεται ή κατέχει εκρηκτικές ύλες ή εκρηκτικές βόμβες με σκοπό να τις χρησιμοποιήσει για να προξενήσει κοινό κίνδυνο σε ξένα πράγματα ή κίνδυνο για άνθρωπο ή να τις παραχωρήσει σε άλλον για τέτοια χρήση τιμωρείται με κάθειρξη". Υποκείμενο του εγκλήματος του άρθρου 272 § 1 του ΠΚ δύναται να είναι οποιοσδήποτε (δηλαδή δεν απαιτείται να έχει ορισμένη ιδιότητα) που κατασκευάζει, προμηθεύεται ή κατέχει εκρηκτικές ύλες ή εκρηκτικούς μηχανισμούς, με σκοπό να τις χρησιμοποιήσει ο ίδιος για να προξενήσει κοινό κίνδυνο σε ξένα πράγματα (ήτοι απειλή της ιδιοκτησίας τρίτων σε μεγάλη κλίμακα) ή κίνδυνο ανθρώπου ή να τις παραχωρήσει σε άλλον για να τις χρησιμοποιήσει εκείνος για τον ίδιο σκοπό, η επιτυχία του οποίου είναι αδιάφορη. Απαραίτητο στοιχείο του ανωτέρω εγκλήματος είναι η δόλια προαίρεση του υπαιτίου, η οποία έγκειται στη γνώση και θέληση της κατασκευής, προμήθειας ή κατοχής των εκρηκτικών υλών. Εξάλλου, κατά τη διάταξη του άρθρου 272 παρ. 1 του νέου ΠΚ, περί κατασκευής και κατοχής εκρηκτικών υλών, "1. Όποιος κατασκευάζει, προμηθεύεται ή κατέχει εκρηκτικές ύλες ή εκρηκτικές βόμβες από τις οποίες μπορεί να προκληθεί κίνδυνος για άνθρωπο τιμωρείται με φυλάκιση τουλάχιστον τριών (3) ετών". Από τη σύγκριση των ανωτέρω διατάξεων προκύπτει ότι η νέα διάταξη είναι επιεικέστερη, αφού μετατρέπει την πράξη της κατασκευής και κατοχής εκρηκτικών υλών από κακούργημα σε πλημμέλημα με απειλούμενη ποινή φυλάκισης από τρία έως πέντε έτη (άρθρο 53 ΠΚ), ενώ η προηγούμενη προέβλεπε κάθειρξη (ΑΠ 819/2022). Τέλος στο άρθρο 15 § 1εδαφ.α του νόμου 2168/1993, προβλέπεται διακεκριμένη περίπτωση οπλοκατοχής και ορίζεται ότι: "Όποιος εισάγει, κατέχει, κατασκευάζει, μετασκευάζει, συναρμολογεί, εμπορεύεται, παραδίδει, προμηθεύει ή μεταφέρει πολεμικά τουφέκια, αυτόματα, πολυβόλα, πιστόλια, περίστροφα, χειροβομβίδες, πυρομαχικά, εκρηκτικές ύλες, εκρηκτικούς μηχανισμούς και λοιπά είδη πολεμικού υλικού, με σκοπό τη διάθεση τους σε τρίτους για διάπραξη κακουργήματος ή με σκοπό τον παράνομο εφοδιασμό ομάδων, οργανώσεων, σωματείων ή ενώσεων προσώπων, τιμωρείται με κάθειρξη, αν η πράξη δεν τιμωρείται βαρύτερα από άλλη διάταξη [...]".Από την τελευταία διάταξη προκύπτει ότι τυποποιείται ως κακούργημα και τιμωρείται, μεταξύ άλλων η κατοχή των προβλεπόμενων στη διάταξη αυτή αντικειμένων, μεταξύ των οποίων πυροβόλων όπλων, χειροβομβίδων, πυρομαχικών, εκρηκτικών υλών και γενικά ειδών πολεμικού υλικού, εφόσον γίνεται με σκοπό τον παράνομο εφοδιασμό, ανεξάρτητα από την πραγμάτωση αυτού, καθοριζόμενων στον νόμο αποδεκτών, και συγκεκριμένα, είτε επίδοξου δράστη κακουργήματος, είτε υπάρχοντος σωματείου, οργάνωσης, ομάδας ή ένωσης προσώπων, χωρίς ωστόσο για τη θεμελίωση του πρόσθετου αυτού υποκειμενικού στοιχείου του εγκλήματος τούτου να απαιτείται να είναι εκ των προτέρων καθορισμένο το πρόσωπο, το σωματείο, η οργάνωση, η ομάδα ή η ένωση προσώπων, στα οποία θα διαθέτονταν τα όπλα και τα πυρομαχικά αυτά (ΑΠ 545/2021). Εξάλλου, η καταδικαστική απόφαση έχει την απαιτούμενη από τα άρθρα 93 παρ. 3 του Συντάγματος και 139 του ΚΠΔ ειδική και εμπεριστατωμένη αιτιολογία, η έλλειψη της οποίας ιδρύει λόγο αναίρεσης από το άρθρο 510 παρ. 1 στοιχ. Δ` του ΚΠΔ, όταν αναφέρονται σ" αυτή, με σαφήνεια, πληρότητα και χωρίς αντιφάσεις ή λογικά κενά, τα προκύψαντα από την αποδεικτική διαδικασία πραγματικά περιστατικά, στα οποία στηρίχθηκε η κρίση του δικαστηρίου για τη συνδρομή των αντικειμενικών και υποκειμενικών στοιχείων του εγκλήματος, οι αποδείξεις που τα θεμελιώνουν και οι νομικές σκέψεις υπαγωγής των περιστατικών αυτών στην εφαρμοσθείσα ουσιαστική ποινική διάταξη. Για την ύπαρξη τέτοιας αιτιολογίας είναι παραδεκτή η αλληλοσυμπλήρωση του αιτιολογικού με το διατακτικό της απόφασης, τα οποία αποτελούν ενιαίο σύνολο, δεν υπάρχει δε έλλειψη αιτιολογίας και στην περίπτωση που αυτή εξαντλείται σε επανάληψη του διατακτικού της απόφασης, το οποίο, όμως, εκτός από τα τυπικά στοιχεία του κατηγορητηρίου, περιέχει και πραγματικά περιστατικά τόσο αναλυτικά και με τόση πληρότητα, ώστε να καθίσταται περιττή η διαφοροποίηση της διατύπωσης του σκεπτικού της. Σε σχέση με τα αποδεικτικά μέσα, που λήφθηκαν υπόψη από το δικαστήριο προκειμένου να μορφώσει την καταδικαστική του κρίση, όπως επιβάλλουν οι διατάξεις των άρθρων 177 παρ. 1 και 178 του ΚΠΔ, για την πληρότητα της αιτιολογίας αρκεί ο κατ' είδος προσδιορισμός τους (μάρτυρες, έγγραφα κλπ) χωρίς να απαιτείται ειδικότερη αναφορά ή αναλυτική παράθεσή τους και μνεία του τί προέκυψε από το καθένα χωριστά. Πρέπει, όμως, να προκύπτει με βεβαιότητα, ότι το δικαστήριο τα έλαβε υπόψη και τα συνεκτίμησε όλα και όχι μόνο ορισμένα από αυτά κατ' επιλογή, ενώ δεν είναι απαραίτητη η αξιολογική συσχέτιση και σύγκριση των διαφόρων αποδεικτικών μέσων και των μαρτυρικών καταθέσεων μεταξύ τους και δεν απαιτείται να προσδιορίζεται ποιο βάρυνε περισσότερο για το σχηματισμό της δικανικής κρίσης, ούτε χρειάζεται να διευκρινίζεται από ποιο ή ποια αποδεικτικά μέσα αποδείχθηκε η κάθε παραδοχή. Όταν δε εξαίρονται ορισμένα από τα αποδεικτικά μέσα, δεν σημαίνει ότι δεν λήφθηκαν υπόψη τα άλλα, ούτε ανακύπτει ανάγκη αιτιολόγησης γιατί δεν εξαίρονται τα λοιπά. Περαιτέρω η αθωωτική απόφαση, ενόψει του τεκμηρίου της αθωότητας, που θεσπίζεται και από τη διάταξη του άρθρου 6 παρ.2 της ΕΣΔΑ (ν.δ. 53/1974) και δεδομένου, ότι αντικείμενο αποδείξεως στην ποινική δίκη αποτελεί η ενοχή και όχι η αθωότητα του κατηγορουμένου, ο οποίος κηρύσσεται ένοχος μόνον αν αποδειχθεί η ενοχή του και όχι αν δεν αποδειχθεί η αθωότητά του, έχει έλλειψη αιτιολογίας, που ιδρύει τον από το άρθρο 510 παρ.1 στοιχ. Δ' του ΚΠΔ λόγο αναιρέσεως, όταν δεν εκτίθενται σ' αυτή καθόλου ή εκτίθενται ελλιπώς ή κατά τρόπο ασαφή τα πραγματικά περιστατικά, που αποδείχθηκαν από την ακροαματική διαδικασία και θεμελιώνουν την ανυπαρξία της αντικειμενικής και υποκειμενικής υποστάσεως του εγκλήματος, είτε όταν δεν αιτιολογεί το δικαστήριο με σαφήνεια και πληρότητα γιατί δεν πείσθηκε για την ενοχή του κατηγορουμένου από τα αποδεικτικά μέσα, που προσδιορίζονται στα πρακτικά και τα οποία έλαβε υπόψη του για το σχηματισμό της περί των πραγμάτων κρίσης του (Ολ. Α.Π. 3/2010, Ολ Α.Π. 3/2017). Επίσης η αιτιολογία δεν δύναται να είναι "επιλεκτική", να στηρίζεται δηλαδή σε ορισμένα πραγματικά δεδομένα της προδικασίας ή της ακροαματικής διαδικασίας, χωρίς να συνεκτιμά άλλα που εισφέρθηκαν σ' αυτή, γιατί τότε δημιουργούνται λογικά κενά και δεν μπορεί να κρίνεται μια τέτοια αιτιολογία, ως εμπεριστατωμένη. Έτσι, για να είναι ειδική και εμπεριστατωμένη η αιτιολογία της αποφάσεως, πρέπει να συνάγεται, κατά τρόπο αναμφισβήτητο, ότι το Δικαστήριο έλαβε υπόψη του και συνεκτίμησε για το σχηματισμό της δικανικής του πεποίθησης, όλα τα αποδεικτικά μέσα και όχι μερικά απ' αυτά κατ' επιλογή, υπάρχει δε έλλειψη αιτιολογίας, όταν το δικαστήριο δεν αιτιολογεί με σαφήνεια και πληρότητα γιατί δεν πείσθηκε για την ενοχή του κατηγορουμένου από τα αποδεικτικά μέσα, που αναφέρονται στα πρακτικά ή όταν δεν είναι βέβαιο ότι έλαβε υπόψη στο σύνολό τους κάποια έγγραφα ή το περιεχόμενο μαρτυρικών καταθέσεων. Εξάλλου, κατά το άρθρο 510 παρ. 1 Ε' ΚΠΔ., λόγο αναιρέσεως αποτελεί και η εσφαλμένη εφαρμογή ή ερμηνεία ουσιαστικής ποινικής διάταξης, η οποία υπάρχει όταν ο δικαστής αποδίδει στο νόμο διαφορετική έννοια από εκείνη που πραγματικά έχει, ενώ εσφαλμένη εφαρμογή τέτοιας διατάξεως συντρέχει όχι μόνο όταν το δικαστήριο της ουσίας δεν υπάγει ορθά τα πραγματικά περιστατικά που δέχθηκε ως αληθινά στη διάταξη που εφαρμόσθηκε, αλλά και όταν η διάταξη αυτή παραβιάσθηκε εκ πλαγίου για το λόγο ότι στο πόρισμα της απόφασης, που περιλαμβάνεται στο συνδυασμό του αιτιολογικού με το διατακτικό και ανάγεται στα στοιχεία και την ταυτότητα του εγκλήματος, έχουν εμφιλοχωρήσει ασάφειες, αντιφάσεις ή λογικά κενά, με αποτέλεσμα να καθίσταται ανέφικτος ο έλεγχος από τον Άρειο Πάγο της ορθής ή μη εφαρμογής του νόμου, οπότε η απόφαση στερείται νόμιμης βάσης (Ολ. Α.Π. 3/2010). Στην προκειμένη περίπτωση, όπως προκύπτει από το σκεπτικό της προσβαλλομένης με αρ. 588,752/2023 αποφάσεως του το Πενταμελές Εφετείο Αθηνών, μετά από εκτίμηση και αξιολόγηση των μνημονευομένων κατ'είδος αποδεικτικών μέσων, δέχτηκε κατά την αναιρετικώς ανέλεκτη περί τα πράγματα κρίση του ότι αποδείχτηκαν τα ακόλουθα: "Αναζητώντας τους δράστες της αποστολής φακέλων παγιδευμένων με εκρηκτικούς μηχανισμούς στις 15-3-2017 στο Υπουργείο Οικονομικών της Γερμανίας με ανάληψη ευθύνης με προκήρυξη στις 16-3-2017 από την τρομοκρατική οργάνωση ..., στις 16-3-2017 στα γραφεία του ΔΝΤ στο Παρίσι, καθώς και οκτώ (8) παγιδευμένων με εκρηκτικό μηχανισμό φακέλων αλληλογραφίας που εντοπίστηκαν στις 20-3-2017 στο κέντρο διαλογής των ΕΛΤΑ στο Κρυονέρι Αττικής, πρωτίστως δε τους υπαίτιους της έκρηξης αυτοσχέδιου εκρηκτικού μηχανισμού εντός φακέλου αλληλογραφίας στο όχημα που επέβαινε στις 25-5-2017 ο πρώην Πρωθυπουργός Λουκάς Παπαδήμος, η αστυνομία προχώρησε σε συσχετισμό των ανωτέρω περιστατικών με παλαιότερη υπόθεση υπό την ονομασία "..." που απασχόλησε τις διωκτικές αρχές το έτος 2013 και αφορούσε την αποστολή δεμάτων παγιδευμένων με εκρηκτικούς μηχανισμούς, με ανάληψη ευθύνης από την τρομοκρατική οργάνωση .... Για την υπόθεση αυτή είχε συλληφθεί στις 12-7-2013 ο Σ. Μ., ο οποίος στη συνέχεια, στις 26-7-2016, αθωώθηκε για τη συμμετοχή του στην τρομοκρατική οργάνωση .... Παρά ταύτα, με παραγγελία του Ειδικού Εφέτη Ανακριτή κατασχέθηκαν από το Κ.Κ. Κορυδαλλού στις 14-10-2017 τα ηλεκτρονικά αρχεία των επισκεπτηρίων στο Σ. Μ. το διάστημα που κρατούνταν για την υπόθεση ΦΟΙΝΙΚΑΣ, ήτοι το χρονικό διάστημα 1-1-2013 έως 14-10-2017. Από την από 17-10- 2017 έκθεση εργαστηριακής πραγματογνωμοσύνης της ΔΕΕ προέκυψε ότι τον επισκέφθηκε ο κατηγορούμενος Κ. Γ. πέντε (5) φορές, ήτοι στις 14- 10-2013, 30-12-2013, 5-3-2014, 5-5-2014 και 19-5-2014. Ο Κ. Γ. ήταν γνωστός στις αστυνομικές και δικαστικές αρχές καθόσον ανήκε ιδεολογικά στον αναρχικό - αντιεξουσιαστικό χώρο, λάμβανε από μικρός μέρος σε δράσεις, εκδηλώσεις και δραστηριότητες του χώρου αυτού, συνέδραμε δε ως "αλληλέγγυος" συναγωνιστές - συντρόφους του, όταν αυτοί έρχονταν αντιμέτωποι με τις διωκτικές αρχές, εξαιτίας της δράσης και του ιδεολογικού τους προσανατολισμού. Επίσης, όταν στις 12-5-2011 ο ανωτέρω κατηγορούμενος είχε συλληφθεί μαζί με άλλα άτομα σε πορεία αναρχικών στο κέντρο της Αθήνας, κατά τη διάρκεια της οποίας είχαν προκληθεί επεισόδια, επιθέσεις σε αστυνομικούς και φθορές σε καταστήματα και αυτοκίνητα, σχηματίσθηκε σε βάρος του δικογραφία από την Υποδιεύθυνση Κρατικής Ασφάλειας. Συσχετίζοντας λοιπόν τις επισκέψεις του Γ. στον κρατούμενο Σ. Μ. με την συμμετοχή του κατά τα ανωτέρω περιγραφέντα στον ευρύτερο αναρχικό χώρο, οι αστυνομικές αρχές οδηγήθηκαν στη σύνδεση του 1ου κατηγορουμένου τόσο με την τρομοκρατική οργάνωση ... όσο και με τις αποστολές των φακέλων το 2017. Στο σημείο αυτό πρέπει να λεχθεί ότι ο πρώτος κατηγορούμενος έχει απαλλαγεί αμετάκλητα από την κατηγορία της ένταξης ως μέλος στην τρομοκρατική οργάνωση ..., ενώ για την υπόθεση της έκρηξης αυτοσχέδιου εκρηκτικού μηχανισμού και του τραυματισμού του πρώην Πρωθυπουργού Λουκά Παπαδήμου, του οδηγού και του συνοδηγού του οχήματος του, βρίσκεται σε εξέλιξη η σχετική δίκη ενώπιον του Τριμ Εφετ Κακ Αθηνών. Κατ' ακολουθία των ανωτέρω, στις 18-10-2017 εκδόθηκε σε βάρος του πρώτου κατηγορουμένου από τον ειδικό εφέτη ανακριτή ένταλμα σύλληψης που αφορούσε την υπόθεση του πρώην Πρωθυπουργού. Σχετικά ο μάρτυρας αστυνομικός κατέθεσε στο ακροατήριο ότι "το όνομα Γ. ταυτίστηκε από τα εγκληματολογικά εργαστήρια στις 17-10-2017, μία μέρα πριν εκδοθεί το ένταλμα σύλληψης από τον Ειδικό Εφέτη Ανακριτή". Ακολούθως, στις 28-10-2017 ο 1ος κατηγορούμενος συνελήφθη έξω από πολυκατοικία στην οδό ... από αστυνομικούς του Τμήματος Αντιμετώπισης Εσωτερικής Τρομοκρατίας της ΔΑΕΕΒ, ενώ ετοιμαζόταν να επιβιβαστεί σε ράδιο-ταξί, έχοντας στην κατοχή του τις προαναφερόμενες εκρηκτικές ύλες και μηχανισμούς καθώς και τα 2 πιστόλια και τα 305 φυσίγγια τα οποία είχε τοποθετήσει σε 1 σάκο, 2 σακίδια πλάτης και 1 σακίδιο μέσης. Έφερε δε και μία μαύρη νάϋλον σακούλα απορριμμάτων, την οποία επιχείρησε να εναποθέσει σε παρακείμενο κάδο όπου εντός αυτής ανευρέθησαν 3 φύλλα χάρτου Α4 με αυτοκόλλητες ετικέτες με τα ονόματα 8 ευρωπαίων αξιωματούχων και 2 ελλήνων αξιωματούχων, 1 φύλλο χάρτου με τα ονόματα 9 ελλήνων αξιωματούχων, καθώς και 15 πλαστικές συσκευασίες με υπολείμματα νιτρικού αμμωνίου. Λαμβανομένου δε υπόψη ότι για τον χαρακτηρισμό μιας πράξης ως τρομοκρατικής δεν αρκεί αυτή να περιλαμβάνεται στα εγκλήματα γενικής διακινδύνευσης ή σε αυτά κατά της δημόσιας τάξης, ούτε αρκεί η καθ' οιονδήποτε τρόπο τέλεση των εγκλημάτων αυτών, αλλά απαιτείται να τελούνται υπό συνθήκες ή με τρόπο ή σε έκταση που να προκαλούν σοβαρό κίνδυνο για τη χώρα και με τον ειδικό σκοπό του σοβαρού εκφοβισμού του πληθυσμού ή τα σοβαρής βλάβης ή καταστροφής των θεμελιωδών συνταγματικών, πολιτικών και οικονομικών δομών της χώρας, το Δικαστήριο, προκειμένου να μη θεωρηθεί τρομοκρατική πράξη μία απλή δραστηριότητα χωρίς σοβαρή διακινδύνευση, οφείλει να μελετήσει ενδελεχώς και να αξιολογήσει τις συνθήκες τέλεσης των συγκεκριμένων πράξεων. Επομένως, δοθέντος του ότι το πραγματικό γεγονός της κατοχής των ανωτέρω εκρηκτικών υλών, μηχανισμών και όπλων από τον πρώτο κατηγορούμενο δεν αμφισβητείται, πρέπει στην υπό κρίση περίπτωση, προκειμένου ν' αποδειχθεί ότι ο κατηγορούμενος τέλεσε τις κακουργηματικές πράξεις για τις οποίες κατηγορείται, να διερευνηθεί αν ο κατηγορούμενος ενήργησε κατά μόνας με τρόπο, σε έκταση και υπό συνθήκες που είναι δυνατό να προκαλέσει σοβαρό κίνδυνο στη χώρα και με σκοπό να εκφοβίσει σοβαρά τον πληθυσμό της και να καταστρέψει τις θεμελιώδεις συνταγματικές, πολιτικές και οικονομικές δομές της χώρας, προσέτι δε εάν σκόπευε τον παράνομο εφοδιασμό ομάδων ή οργανώσεων, με τρόπο, σε έκταση και υπό συνθήκες που είναι δυνατόν να βλάψουν σοβαρά την χώρα και να καταστρέψουν τις θεμελιώδεις συνταγματικές, πολιτικές και οικονομικές δομές της χώρας. Ως προς τα ανωτέρω λεκτέα τα ακόλουθα: Ο πρώτος κατηγορούμενος απ' όταν είχε συλληφθεί το έτος 2011 λόγω της συμμετοχής του σε πορεία αναρχικών, έως το 2015, που μίσθωσε το διαμέρισμα της οδού ..., δεν απασχόλησε τις αστυνομικές αρχές εξαιτίας οποιοσδήποτε μορφής τρομοκρατικής δράσης, ούτε διαπιστώθηκε καμία προετοιμασία ούτε επικοινωνία με οποιαδήποτε ομάδα ή τρίτα πρόσωπα. Προχώρησε βέβαια το 2015 στη χρήση πλαστής ταυτότητας με το όνομα "Δ. Π." κατά τη μίσθωση του διαμερίσματος στην οδό ..., πλην όμως από κανένα αποδεικτικό στοιχείο δεν προέκυψε ότι η πράξη του αυτή έλαβε χώρα στα πλαίσια της προετοιμασίας παράνομων δραστηριοτήτων και ειδικότερα προκειμένου να τοποθετήσει στο ως άνω διαμέρισμα εκρηκτικές ύλες, μηχανισμούς και όπλα. Εξάλλου, ενώ στις 26-10-2017 μίσθωσε για πέντε ημέρες, δηλαδή μέχρι 31-10-2017, το διαμέρισμα επί της οδού ..., επέδειξε στην εκμισθώτρια το πραγματικό δελτίο ταυτότητάς του με το όνομα Κ. Γ. καθώς και τα πλήρη στοιχεία του (βλ. την από 30-10-2017 ένορκη κατάθεση της Ι. Β., η οποία κατέθεσε ότι φωτογράφησε το δελτίο ταυτότητας που της επέδειξε με το κινητό της τηλέφωνο). Η προαναφερθείσα ενέργεια του πρώτου κατηγορουμένου, ήτοι να μισθώσει με τα πραγματικά του στοιχεία διαμέρισμα προκειμένου να το χρησιμοποιήσει ως "γιάφκα" εκρηκτικών, μηχανισμών και όπλων που προορίζει για τρομοκρατική δράση, δεν συνάδει με συμπεριφορά τρομοκράτη, ο οποίος μάλιστα έχει αντιληφθεί ότι παρακολουθείται από τις αρχές από το τέλος Σεπτεμβρίου 2017. Προσέτι δεν αποδείχθηκε ότι προορισμός των εκρηκτικών και των όπλων ήταν το διαμέρισμα επί της οδού ..., καθόσον δεν προέκυψε ότι δηλώθηκε η παραπάνω διεύθυνση στο κέντρο λήψης των κλήσεων του ράδιο-ταξί, στη συνέχεια δε ο κατηγορούμενος δήλωσε "Κέντρο Αθήνας" και ο ταξιτζής επιβεβαίωσε "Κέντρο Αθήνας". Ακόμα το γεγονός ότι είχε μισθώσει το διαμέρισμα στην οδό ... μόλις για πέντε ημέρες ενισχύει τα λεγόμενα του πρώτου κατηγορουμένου ότι δεν σκόπευε να το χρησιμοποιήσει ως χώρο αποθήκευσης εκρηκτικών υλών, μηχανισμών και όπλων, αφού η μεταφορά εκρηκτικών και όπλων από διαμέρισμα σε διαμέρισμα ανά την Αθήνα ενέχει σαφώς διακινδύνευση και δεν συνιστά συμπεριφορά έμπειρου τρομοκράτη. Έωλος επίσης αποβαίνει ο ισχυρισμός των διωκτικών αρχών ότι ο πρώτος κατηγορούμενος, προκειμένου να μην εντοπιστεί, χρησιμοποιούσε διαφορετικά κινητά τηλέφωνα επικοινωνίας με τον εκμισθωτή της οικίας της οδού .... Πλην όμως, ο εκμισθωτής της ως άνω οικίας, Γ. Γ., κατέθεσε ενώπιον του πρωτοβαθμίου Δικαστηρίου: "Μου είχε δώσει έναν αριθμό κινητού αλλά αυτός με έπαιρνε τηλέφωνο και βρισκόμαστε. Για κάποιες εργασίες της πολυκατοικίας του έστειλα μήνυμα στο κινητό του και μετά από λίγο διάστημα με πήρε τηλέφωνο", ενώ ενώπιον των προανακριτικών αρχών είχε καταθέσει ότι επικοινωνούσαν με κινητό και ότι τον Σεπτέμβριο 2017 του είπε ότι άλλαξε νούμερο κινητού και του το έδωσε. Ήκιστα πειστική εξάλλου κρίνεται η παραδοχή του κατηγορητηρίου ότι προμηθεύτηκε και κατείχε φακέλους και αυτοκόλλητες λευκές ετικέτες που ανέγραφαν τα ονόματα πολιτικών και οικονομικών παραγόντων της χώρας έχοντας σκοπό να παγιδεύσει αυτούς με τις εκρηκτικές ύλες και τους μηχανισμούς που κατείχε και να τους αποστείλει μέσω του ταχυδρομείου στους εν λόγω παραλήπτες στο πλαίσιο τρομοκρατικής δράσης, πολλώ δε μάλλον διότι αυτά τα ίδια στοιχεία, δηλαδή οι φάκελοι, οι ετικέτες, τα ονόματα των παραγόντων, κρίθηκαν ανεπαρκή αποδεικτικά στοιχεία για την κατηγορία της συμμετοχής του στην τρομοκρατική οργάνωση ... με αποτέλεσμα να απαλλαγεί από αυτήν την κατηγορία Αντίθετα κρίνεται πειστικός ο ισχυρισμός του πρώτου κατηγορουμένου ότι η μίσθωση του διαμερίσματος επί της οδού ... έγινε προκειμένου να εξυπηρετήσει άτομο, το οποίο ανήκε στον ίδιο με αυτόν ιδεολογικό προσανατολισμό αλλά υπό καθεστώς παρανομίας και στο οποίο ανήκαν οι εκρηκτικές ύλες, οι μηχανισμοί και τα δύο πιστόλια με τα φυσίγγια. Περαιτέρω, ναι μεν πράγματι εντός του σακιδίου μέσης που έφερε ο πρώτος κατηγορούμενος κατά την έξοδό του από το διαμέρισμα της οδού ... ανευρέθη το ένα από τα δύο πιστόλια, πλην όμως, ουδόλως προέκυψε ότι είχε σκοπό να το χρησιμοποιήσει για να διατηρήσει την κατοχή των λοιπών αντικειμένων, αφού κάτι τέτοιο δεν κατατέθηκε από τον μάρτυρα αστυνομικό, ο οποίος, μάλιστα κατέθεσε ότι όταν τον ακινητοποίησαν 30-50 μέτρα από τον κάδο απορριμμάτων, όπου εναπόθεσε την πλαστική σακούλα που έφερε στο χέρι του, αυτός δεν προέβη σε οποιαδήποτε κίνηση χρήσης του όπλου, το οποίο ήταν τοποθετημένο στο ανοικτό τσαντάκι μέσης και έγινε αμέσως αντιληπτό από τους αστυνομικούς που τον συνέλαβαν. Εντέλει δε, από κανένα αποδεικτικό στοιχείο δεν προέκυψε η απαραίτητη για τη στοιχειοθέτηση των τρομοκρατικών πράξεων του πρώτου κατηγορουμένου ταυτότητα των τρίτων, των ομάδων ή των οργανώσεων που σκόπευε ειδικά να εφοδιάσει αυτός με τα ανωτέρω όπλα προκειμένου να καταστρέφουν με αυτά τις θεμελιώδεις συνταγματικές, πολιτικές και οικονομικές δομές της χώρας. Επομένως, δεν στοιχειοθετείται ο τρομοκρατικός χαρακτήρας των πράξεων του άρθρου 272 ΠΚ και 15 παρ. 1 Ν. 2168/1993. Περαιτέρω, δεν αποδείχθηκε ότι συντρέχει περίπτωση προμήθειας εκρηκτικών υλών και μηχανισμών από τον πρώτο κατηγορούμενο, αφού, όπως προαναφέρθηκε, πλην της κάλυψης των εξόδων της μίσθωσης του διαμερίσματος δεν προέκυψε ότι είχε οποιαδήποτε άλλη σχέση με τα εκρηκτικά και τα όπλα ή ότι διέμενε στην οικία αυτή, καθώς, όπως κατατέθηκε από τους μάρτυρες, η κύρια κατοικία του ήταν στο Ελληνικό Αττικής. Κατ' ακολουθία των ανωτέρω, δεν αποδείχθηκε ότι ο πρώτος κατηγορούμενος κατείχε τις εκρηκτικές ύλες και τους μηχανισμούς υπό τις συνθήκες που περιγράφονται στο άρθρο 272 παρ. 1 ΠΚ, δηλαδή αυτές της συγκεκριμένα δυνητικής διακινδύνευσης, για χρονικό διάστημα 22 μηνών, αφού αφενός δεν προέκυψε ότι στη συγκεκριμένη περίπτωση μπορούσε να προκληθεί κίνδυνος για άνθρωπο, αφετέρου δεν προέκυψε συγκεκριμένη ενέργεια του κατ/νου επί των αντικειμένων αυτών. Θα πρέπει, συνεπώς, ο πρώτος κατηγορούμενος να καταδικασθεί για την πράξη της κατοχής του άρθρου 7 §§ 1-8 α' του Ν. 2168/1993 σε συνδυασμό με το άρθρο 1 του ιδίου νόμου, κατ' επιτρεπτή μεταβολή της κατηγορίας, καθόσον και στις δύο περιπτώσεις το προσβαλλόμενο έννομο αγαθό είναι κοινό, δηλαδή η προστασία της δημόσιας ασφάλειας και της δημόσιας τάξης. Περαιτέρω, από το συνδυασμό των διατάξεων των άρθρων 46, 47 και 48 Π Κ και ιδίως από τη διάταξη του άρθρου 48 του εν λόγω Κώδικα, με την οποία καθιερώνεται το ανεξάρτητο του αξιοποίνου του ηθικού αυτουργού και των λοιπών συνεργών από το αξιόποινο του εκτελέσαντος την πράξη, προκύπτει, ότι για την ύπαρξη ηθικής αυτουργίας αρκεί να στοιχειοθετείται η αντικειμενική υπόσταση ορισμένου εγκλήματος, δηλαδή πράξης, για την οποία δεν συντρέχει κάποιος λόγος, που αποκλείει τον άδικο χαρακτήρα αυτής, χωρίς να εξετάζεται, αν ο αυτουργός είναι ικανός προς καταλογισμό, αν πράττει εκ δόλου ή, αν συντρέχει ως προς αυτόν λόγος, που να αποκλείει τον καταλογισμό. Από αυτά παρέπεται, ότι το αξιόποινο, ως προς τον ηθικό αυτουργό, είναι ανεξάρτητο από το αξιόποινο του αυτουργού, αρκεί να στοιχειοθετείται η αντικειμενική υπόσταση του ανωτέρω εγκλήματος, ενώ, μη υφισταμένου αντικειμενικώς του εν λόγω εγκλήματος, δεν μπορεί να γίνει λόγος για ηθική αυτουργία στην πράξη αυτή, λόγω του παρακολουθηματικού χαρακτήρα της ηθικής αυτουργίας. Στην προκειμένη περίπτωση ο δεύτερος κατηγορούμενος, Θ. Δ., ο οποίος κατηγορείται για παράβαση του άρθρου 187Β του Π.Κ., ήτοι για ηθική αυτουργία χρηματοδότησης μεμονωμένου τρομοκράτη κατ' εξακολούθηση, πρέπει να κηρυχθεί αθώος για την αποδιδόμενη σε αυτόν πράξη, καθόσον δεν συντρέχουν τα στοιχεία της αντικειμενικής υπόστασης του ως άνω εγκλήματος, αφού, με βάση τις παραδοχές της παρούσας, η αξιόποινη συμπεριφορά του πρώτου κατηγορουμένου δεν φέρει τρομοκρατικό χαρακτήρα. Επομένως, εφόσον δεν στοιχειοθετείται η αντικειμενική υπόσταση του άνω εγκλήματος του άρθρου 187 Β του Π.Κ., δεν νοείται ηθική αυτουργία στην πράξη αυτή, λόγω του παρακολουθηματικού χαρακτήρα της ηθικής αυτουργίας". Στη συνέχεια, το παραπάνω δικαστήριο της ουσίας, κήρυξε αθώους τους α)τον Κ. Γ. του Α., για το αδίκημα της προμήθειας και κατοχής εκρηκτικών υλών και εκρηκτικών μηχανισμών με σκοπό να τους χρησιμοποιήσει για να προξενήσει κοινό κίνδυνο σε ξένα πράγματα ή κίνδυνο για άνθρωπο, με τρόπο, σε έκταση και υπό συνθήκες που είναι δυνατόν να βλάψουν την χώρα και με σκοπό να εκφοβίσουν σοβαρά τον πληθυσμό της και να καταστρέψουν τις θεμελιώδεις συνταγματικές, πολιτικές και οικονομικές δομές της χώρας και β) Θ. Δ. του Ν. για το αδίκημα της ηθικής αυτουργίας χρηματοδότησης μεμονωμένου τρομοκράτη και β) κήρυξε ένοχο τον Κ. Γ. του Α. κατ' επιτρεπτή μεταβολή της κατηγορίας για τις πράξεις, από αυτήν της τρομοκρατικής πράξης κατοχής εκρηκτικών υλών και μηχανισμών, σε αυτήν της απλής κατοχής εκρηκτικών υλών και μηχανισμών και από αυτήν της τρομοκρατικής πράξης κατοχής πιστολιών και πυρομαχικών σε αυτην της απλής κατοχής πιστολιών και φυσιγγίων και αφού αναγνώρισε ότι συντρέχει στο πρόσωπο του πρώτου η ελαφρυντική περίσταση του άρθρου 84 παρ.2 ε' του Π.Κ., επέβαλε σάυτόν ποινή φυλάκισης δύο (2) ετών, την οποία ανέστειλε επί τριετία με το ακόλουθο διατακτικό: "Α1. ΚΗΡΥΣΣΕΙ τον ανωτέρω κατηγορούμενο αθώο κατά πλειοψηφία του ότι στην ευρύτερη περιοχή του νομού Αττικής, σε τόπο που δεν έχει ακόμη επακριβώς διακριβωθεί και κατά το αμέσως προ της συλλήψεώς του χρονικό διάστημα (28-10-2017), κατά μόνας, προμηθεύτηκε εκρηκτικές ύλες και εκρηκτικούς μηχανισμούς με σκοπό να τους χρησιμοποιήσει για να προξενήσει κοινό κίνδυνο σε ξένα πράγματα ή κίνδυνο για άνθρωπο, με τρόπο, σε έκταση και υπό συνθήκες που είναι δυνατό να βλάψουν τη Χώρα και με σκοπό να εκφοβίσουν σοβαρά τον πληθυσμό της και να καταστρέψουν τις θεμελιώδεις συνταγματικές, πολιτικές και οικονομικές δομές της Χώρας. Συγκεκριμένα στον προαναφερόμενο τόπο και χρόνο με περισσότερες πράξεις προμηθεύτηκε εκρηκτικές ύλες και εκρηκτικούς μηχανισμούς και ειδικότερα τα κατωτέρω: 1) δεκατέσσερις (14) ηλεκτρικούς πυροκροτητές σε κάθε έναν εκ των οποίων υπήρχαν προσαρμοσμένα τεμάχια μονόκλωνων καλωδίων διαφόρων χρωμάτων, 2) επτά (7) κοινούς πυροκροτητές, εκ των οποίων οι τρεις συγκρατούντο μεταξύ τους με καφέ λάστιχο και ήταν τυλιγμένοι με νάιλον διάφανη ζελατίνα, 3) τρεις (3) κοινούς πυροκροτητές οι οποίοι ήταν τοποθετημένοι εντός τριών (3), αντίστοιχα, πλαστικών συσκευασιών, χρώματος μαύρου, εκ των οποίων (συσκευασιών), η μία έφερε εξωτερικά την ένδειξη, μεταξύ άλλων, "Μ", η έτερη την ένδειξη, μεταξύ άλλων, "Κ Β 1" και η τρίτη την ένδειξη, μεταξύ άλλων, "Μ 6" και οι οποίες (ανωτέρω συσκευασίες) έφεραν βιδωτά καπάκια όπου ήταν προσαρμοσμένοι οι πυροκροτητές και ήταν με την σειρά τους τυλιγμένες με τεμάχια χάρτου χρώματος λευκού με εμφανή ίχνη ρυπαρότητας, εμφανώς σχισμένα, το δε, ένα έφερε την ένδειξη, μεταξύ άλλων, "...", το δεύτερο την ένδειξη, μεταξύ άλλων, "..." και το τρίτο την ένδειξη, μεταξύ άλλων, "...", 4) ένα (1) διάφανο πλαστικό δοχείο αποθήκευσης τροφίμων τύπου τάπερ, επί του οποίου υπήρχαν επικολλημένα δύο αυτοκόλλητα το ένα με την ένδειξη, μεταξύ άλλων, "..." και το έτερο με την ένδειξη, μεταξύ άλλων, "...", το οποίο σφράγιζε με μωβ πλαστικό καπάκι, το οποίο (δοχείο) ζυγίστηκε και βρέθηκε μικτού βάρους τριών χιλιάδων τριακοσίων δέκα (3.310) γραμμαρίων και στο εσωτερικό του οποίου (προαναφερόμενου δοχείου) υπήρχε στερεή ουσία χρώματος καφέ (αμμωνίτης) και μεταξύ αυτής και του πλαστικού καπακιού (υπήρχαν) πέντε τεμάχια χάρτου και τρία τεμάχια διάφανης ζελατίνας, εμποτισμένα με άγνωστη ουσία, 5) μια (1) συσκευασία, σχήματος παραλληλεπίπεδου, περιέχουσα καστανή στερεή ουσία, τύπου ΤΝΤ, βάρους 202,1 γραμ., η οποία ήταν περιτυλιγμένη με διάφανη ζελατίνα με την ένδειξη, μεταξύ άλλων, "200", 6) μια (1) συσκευασία, σχήματος παραλληλεπίπεδου, περιέχουσα καστανή στερεή ουσία, περιτυλιγμένη με τεμάχια χάρτου και τεμάχια διάφανης μεμβράνης, με την ένδειξη, μεταξύ άλλων, "...", η οποία ήταν επικολλημένη στη βάση του προαναφερόμενου κουτιού με τη χρήση άγνωστης στερεής ουσίας, στην οποία (συσκευασία) διενεργήθηκε τομή και διαπιστώθηκε ότι περιείχε καστανή στερεή ουσία τύπου ΤΝΤ, βάρους 201,6 γραμ. και ήταν περιτυλιγμένη με διάφανη ζελατίνα με την ένδειξη μεταξύ άλλων "200", 7) ένα (1) διαφανές πλαστικό δοχείο αποθήκευσης τροφίμων τύπου τάπερ, το οποίο έφερε δύο πλαστικές λαβές μεταφοράς - σφράγισης χρώματος πράσινου, καθώς και δύο επικολλημένα αυτοκόλλητα, το ένα με την ένδειξη, μεταξύ άλλων, "..." και το έτερο με τη χειρόγραφη ένδειξη με μελάνι μπλε χρώματος "4,39", στο εσωτερικό του οποίου υπήρχε μία διάφανη νάιλον μεμβράνη καθώς και ουσία καστανέρυθρου χρώματος (ζελατοδυναμίτιδα), το οποίο (ανωτέρω) δοχείο ζυγίστηκε και βρέθηκε μικτού βάρους οκτώ χιλιάδων οκτακόσιων τριάντα (8.830) γραμμαρίων, 8) ένα (1) κυλινδρικό πλαστικό διάφανο δοχείο φύλαξης τροφίμων με πλαστικό καπάκι σκούρου πράσινου χρώματος, επί του οποίου (καπακιού) υπήρχαν επικολλημένα δύο αυτοκόλλητα, το ένα με την ένδειξη, μεταξύ άλλων, "..." και το έτερο με την ένδειξη, μεταξύ άλλων, "71469", το οποίο (ανωτέρω πλαστικό δοχείο) περιείχε κοκκώδη ουσία ανθρακί χρώματος (πυρίτιδα), ενώ ζυγισθέν βρέθηκε μικτού βάρους έξι χιλιάδων είκοσι (6.020) γραμμαρίων, 9) είκοσι εννέα (29) κυλινδρικά αντικείμενα - εργοστασιακά τυποποιημένες κροτίδες, οι οποίες στην μια πλευρά τους έφεραν πλαστική τάπα χρώματος μπλε και στην έτερη υπήρχε ορατή κοκκώδης ουσία χρώματος ανθρακί, σκούρου χρώματος, με σκοπό να τους χρησιμοποιήσει για να προξενήσει κοινό κίνδυνο σε ξένα πράγματα ή κίνδυνο για άνθρωπο με τρόπο, σε έκταση και υπό συνθήκες που είναι δυνατό να βλάψουν τη Χώρα και με σκοπό να εκφοβίσουν σοβαρά τον πληθυσμό της και να καταστρέψουν τις θεμελιώδεις συνταγματικές, πολιτικές και οικονομικές δομές της Χώρας, της συνέδρου ΒΕΝΙΟΥ Καλλιόπης, Εφέτου Αθηνών, έχουσας την άποψη ότι έπρεπε να κηρυχθεί ένοχος ως κατηγορείται. Α2. ΚΗΡΥΣΣΕΙ τον ανωτέρω κατηγορούμενο ένοχο κατά πλειοψηφία για την πράξη, κατ' επιτρεπτή μεταβολή της κατηγορίας από αυτήν της τρομοκρατικής πράξης κατοχής εκρηκτικών υλών και μηχανισμών κατ' άρθρ. 272§1 ΠΚ και 15§1 του Ν. 2168/93 σε συνδυασμό με το άρθρο 187Α ΠΚ, σε αυτήν της απλής κατοχής εκρηκτικών υλών, εκρηκτικών μηχανισμών, και ομόφωνα για την πράξη, κατ' επιτρεπτή μεταβολή της κατηγορίας από αυτήν της τρομοκρατικής πράξης παράνομης κατοχής πιστολίων και πυρομαχικών κατ' άρθρ. 15§1 του Ν. 2168/93 σε συνδυασμό με το άρθρο 187Α ΠΚ, σε αυτήν της απλής κατοχής πιστολίων και φυσιγγίων αυτών, κατά το άρθρο 7§1 - 8α σε συνδυασμό με το άρθρο 1 του Ν. 2168/93, ήτοι του ότι στην ευρύτερη περιοχή του νομού Αττικής, σε τόπο που δεν έχει ακόμη επακριβώς διακριβωθεί και κατά το αμέσως προ της συλλήψεώς του χρονικό διάστημα (28-10-2017), κατά μόνας, κατείχε: α) εκρηκτικές ύλες και εκρηκτικούς μηχανισμούς με σκοπό να τους χρησιμοποιήσει για να προξενήσει κοινό κίνδυνο σε ξένα πράγματα ή κίνδυνο για άνθρωπο. Συγκεκριμένα στον προαναφερόμενο τόπο και χρόνο με περισσότερες πράξεις προμηθεύτηκε και κατείχε εκρηκτικές ύλες και εκρηκτικούς μηχανισμούς και ειδικότερα τα κατωτέρω: 1) δεκατέσσερις (14) ηλεκτρικούς πυροκροτητές σε κάθε έναν εκ των οποίων υπήρχαν προσαρμοσμένα τεμάχια μονόκλωνων καλωδίων διαφόρων χρωμάτων, 2) επτά (7) κοινούς πυροκροτητές, εκ των οποίων οι τρεις συγκρατούντο μεταξύ τους με καφέ λάστιχο και ήταν τυλιγμένοι με νάιλον διάφανη ζελατίνα, 3) τρεις (3) κοινούς πυροκροτητές οι οποίοι ήταν τοποθετημένοι εντός τριών (3), αντίστοιχα, πλαστικών συσκευασιών, χρώματος μαύρου, εκ των οποίων (συσκευασιών), η μία έφερε εξωτερικά την ένδειξη, μεταξύ άλλων, "Μ", η έτερη την ένδειξη, μεταξύ άλλων, "Κ Β 1 " και η τρίτη την ένδειξη, μεταξύ άλλων, "Μ 6" και οι οποίες (ανωτέρω συσκευασίες) έφεραν βιδωτά καπάκια όπου ήταν προσαρμοσμένοι οι πυροκροτητές και ήταν με την σειρά τους τυλιγμένες με τεμάχια χάρτου χρώματος λευκού με εμφανή ίχνη ρυπαρότητας, εμφανώς σχισμένα, το δε, ένα έφερε την ένδειξη, μεταξύ άλλων, "...", το δεύτερο την ένδειξη, μεταξύ άλλων, "..." και το τρίτο την ένδειξη, μεταξύ άλλων, "...", 4) ένα (1) διάφανο πλαστικό δοχείο αποθήκευσης τροφίμων τύπου τάπερ, επί του οποίου υπήρχαν επικολλημένα δύο αυτοκόλλητα το ένα με την ένδειξη, μεταξύ άλλων, "..." και το έτερο με την ένδειξη, μεταξύ άλλων, "...", το οποίο σφράγιζε με μωβ πλαστικό καπάκι, το οποίο (δοχείο) ζυγίστηκε και βρέθηκε μικτού βάρους τριών χιλιάδων τριακοσίων δέκα (3.310) γραμμαρίων και στο εσωτερικό του οποίου (προαναφερόμενου δοχείου) υπήρχε στερεή ουσία χρώματος καφέ (αμμωνίτης) και μεταξύ αυτής και του πλαστικού καπακιού (υπήρχαν) πέντε τεμάχια χάρτου και τρία τεμάχια διάφανης ζελατίνας, εμποτισμένα με άγνωστη ουσία, 5) μια (1) συσκευασία, σχήματος παραλληλεπίπεδου, περιέχουσα καστανή στερεή ουσία, τύπου ΤΝΤ, βάρους 202,1 γραμ., η οποία ήταν περιτυλιγμένη με διάφανη ζελατίνα με την ένδειξη, μεταξύ άλλων, "200", 6) μια (1) συσκευασία, σχήματος παραλληλεπίπεδου, περιέχουσα καστανή στερεή ουσία, περιτυλιγμένη με τεμάχια χάρτου και τεμάχια διάφανης μεμβράνης, με την ένδειξη, μεταξύ άλλων, "...", η οποία ήταν επικολλημένη στη βάση του προαναφερόμενου κουτιού με τη χρήση άγνωστης στερεής ουσίας, στην οποία (συσκευασία) διενεργήθηκε τομή και διαπιστώθηκε ότι περιείχε καστανή στερεή ουσία τύπου ΤΝΤ, βάρους 201,6 γραμ. και ήταν περιτυλιγμένη με διάφανη ζελατίνα με την ένδειξη μεταξύ άλλων "200", 7)?ένα (1) διαφανές πλαστικό δοχείο αποθήκευσης τροφίμων τύπου τάπερ, το οποίο έφερε δύο πλαστικές λαβές μεταφοράς - σφράγισης χρώματος πράσινου, καθώς και δύο επικολλημένα αυτοκόλλητα, το ένα με την ένδειξη, μεταξύ άλλων, "..." και το έτερο με τη χειρόγραφη ένδειξη με μελάνι μπλε χρώματος "4,39", στο εσωτερικό του οποίου υπήρχε μία διάφανη νάιλον μεμβράνη καθώς και ουσία καστανέρυθρου χρώματος (ζελατοδυναμίτιδα), το οποίο (ανωτέρω) δοχείο ζυγίστηκε και βρέθηκε μικτού βάρους οκτώ χιλιάδων οκτακόσιων τριάντα (8.830) γραμμαρίων, 8) ένα (1) κυλινδρικό πλαστικό διάφανο δοχείο φύλαξης τροφίμων με πλαστικό καπάκι σκούρου πράσινου χρώματος, επί του οποίου (καπακιού) υπήρχαν επικολλημένα δύο αυτοκόλλητα, το ένα με την ένδειξη, μεταξύ άλλων, "..." και το έτερο με την ένδειξη, μεταξύ άλλων, "71469", το οποίο (ανωτέρω πλαστικό δοχείο) περιείχε κοκκώδη ουσία ανθρακί χρώματος (πυρίτιδα), ενώ ζυγισθέν βρέθηκε μικτού βάρους έξι χιλιάδων είκοσι (6.020) γραμμαρίων, 9) είκοσι εννέα (29) κυλινδρικά αντικείμενα - εργοστασιακά τυποποιημένες κροτίδες, οι οποίες στην μια πλευρά τους έφεραν πλαστική τάπα χρώματος μπλε και στην έτερη υπήρχε ορατή κοκκώδης ουσία χρώματος ανθρακί, σκούρου χρώματος, της συνέδρου ΒΕΝΙΟΥ Καλλιόπης, Εφέτου Αθηνών, έχουσας την άποψη ότι έπρεπε να κηρυχθεί ένοχος ως κατηγορείται, και β) στον ανωτέρω τόπο και χρόνο κατείχε παράνομα πιστόλια και πυρομαχικά και δη: 1) ένα (1) πιστόλι μαύρου χρώματος το οποίο στη χειρολαβή του έφερε προσαρμοσμένη μαύρη πλαστική επικάλυψη άνευ ενδείξεων. Στο κύριο μέρος του όπλου υπήρχαν οι μεταξύ των άλλων εγχάρακτες ενδείξεις "..." και "...". Το πιστόλι έφερε έναν (1) μεταλλικό γεμιστήρα μαύρου χρώματος με την μεταξύ των άλλων εγχάρακτη ένδειξη "...", στον οποίο υπήρχαν προσαρμοσμένα δεκαπέντε (15) φυσίγγια πυροβόλου όπλου διαμετρήματος 9mm, 2) ένα (1) χάρτινο κυτίο μαύρου χρώματος με τις μεταξύ των άλλων έντυπες ενδείξεις "..." το οποίο έφερε ραβδωτό κώδικα με αριθμό "...". Εντός αυτού βρέθηκε μία (1) μαύρη πλαστική θήκη πενήντα (50) θέσεων με προσαρμοσμένα ισάριθμα φυσίγγια πυροβόλου όπλου διαμετρήματος 9mm, 3) ένα (1) χάρτινο κυτίο μαύρου χρώματος με τις μεταξύ των άλλων έντυπες ενδείξεις "..." το οποίο έφερε ραβδωτό κώδικα με αριθμό "...". Εντός αυτού βρέθηκε μία (1) μαύρη πλαστική θήκη πενήντα (50) θέσεων με προσαρμοσμένα σαράντα (40) φυσίγγια πυροβόλου όπλου διαμετρήματος 9mm, 4) ένα (1) χάρτινο κυτίο μαύρου χρώματος με τις μεταξύ των άλλων έντυπες ενδείξεις "..." το οποίο έφερε ραβδωτό κώδικα με αριθμό "...". Εντός αυτού βρέθηκε μία (1) μαύρη πλαστική θήκη πενήντα (50) θέσεων με προσαρμοσμένα ισάριθμα φυσίγγια πυροβόλου όπλου διαμετρήματος 9mm, 5) ένα (1) χάρτινο κυτίο μαύρου χρώματος με τις μεταξύ των άλλων έντυπες ενδείξεις "..." το οποίο έφερε ραβδωτό κώδικα με αριθμό "...". Εντός αυτού βρέθηκε μία (1) μαύρη πλαστική θήκη πενήντα (50) θέσεων με προσαρμοσμένα τριάντα πέντε (35) φυσίγγια πυροβόλου όπλου διαμετρήματος 9mm, 6) ένα (1) χάρτινο κυτίο μαύρου χρώματος με τις μεταξύ των άλλων έντυπες ενδείξεις "..." το οποίο έφερε ραβδωτό κώδικα με αριθμό "...". Εντός αυτού βρέθηκε μία (1) μαύρη πλαστική θήκη πενήντα (50) θέσεων με προσαρμοσμένα ισάριθμα φυσίγγια πυροβόλου όπλου διαμετρήματος 9mm, καθώς και 7) ένα (1) χάρτινο κυτίο μαύρου χρώματος με τις μεταξύ των άλλων έντυπες ενδείξεις "..." το οποίο έφερε ραβδωτό κώδικα με αριθμό "...". Εντός αυτού βρέθηκε μία (1) μαύρη πλαστική θήκη πενήντα (50) θέσεων με προσαρμοσμένα ισάριθμα φυσίγγια πυροβόλου όπλου διαμετρήματος 9mm, ένα (1) πιστόλι μάρκας ... μαύρου χρώματος, στο κύριο μέρος του πιστολιού υπήρχαν οι μεταξύ των άλλων εγχάρακτες ενδείξεις "149732" και "...", ενώ στο κλείστρο του έφερε την εγχάρακτη ένδειξη "..." και στο σημείο προσαρμογής του γεμιστήρα υπήρχε η μη εργοστασιακή εγχάρακτη ένδειξη "...". Στο πιστόλι αυτό βρέθηκε προσαρμοσμένος ένας (1) μεταλλικός γεμιστήρας μαύρου χρώματος με τη μεταξύ των άλλων εγχάρακτη ένδειξη "...", κενό φυσιγγίων. Β. ΚΗΡΥΣΣΕΙ τον κατηγορούμενο Δ. Θ. του Ν. ομόφωνα αθώο του ότι στον κατωτέρω αναφερόμενο τόπο και χρόνο με περισσότερες πράξεις, που αποτελούν εξακολούθηση του ίδιου εγκλήματος, προκάλεσε σε άλλους την απόφαση να τελέσουν την άδικη πράξη που διέπραξαν και συγκεκριμένα στον Κορυδαλλό και στο εκεί Κατάστημα Κράτησης, όπου ήταν κρατούμενος, κατά το χρονικό διάστημα από αρχές Αύγουστου 2017 μέχρι και 28/9/2017, με περισσότερες πράξεις, με πρόθεση, πειθώ, φορτικότητα, συμβουλές, παραινέσεις και προτροπές προκάλεσε στους Α. Ι. του Ε., κάτοικο ..., Λ. ή Κ. Δ. ή Χ., αγνώστου πατρός και της Δ., κάτοικο ... και ήδη κρατούμενο στο Κατάστημα Κράτησης Κορυδαλλού, Λ. Χ. - Σ. του Ι., κάτοικο ..., Μ. Π. του Ε., κάτοικο ... και ήδη κρατούμενο στο Κατάστημα Κράτησης Κορυδαλλού, Ν. Ν. του Η., κάτοικο ..., Π. Α. του Δ., κάτοικο ... και ήδη κρατούμενο στο Κατάστημα Κράτησης Κορυδαλλού και Σ. Α. του Α. την απόφαση να τελέσουν την άδικη πράξη που διέπραξαν και ειδικότερα: I. Προκάλεσε στον Α. Ι. του Ε., την απόφαση να τελέσει την άδικη πράξη που διέπραξε και συγκεκριμένα, να προκαλέσει, στον κατωτέρω αναφερόμενο τόπο και χρόνο, σε άλλον την απόφαση να τελέσει την άδικη πράξη που διέπραξε και ειδικότερα στον Κορυδαλλό Αττικής και στο εκεί Κατάστημα Κράτησης, όπου ήταν κρατούμενος, κατά το αμέσως προ της 20.9.2017 έως την 28.9.2017 χρονικό?διάστημα, να προκαλέσει, με πρόθεση, πειθώ, φορτικότητα, συμβουλές, παραινέσεις και προτροπές, στην Π. Π. του Ν., κάτοικο ..., η οποία εργάζεται στην επιχείρηση (γραφείο τελετών) που διατηρεί ο ίδιος (Α. Ι.) στο Βασιλικό Εύβοιας, την απόφαση να παρέχει κάθε είδους περιουσιακά στοιχεία, υλικά ή άυλα, κινητά ή ακίνητα ή κάθε είδους χρηματοοικονομικά μέσα, ανεξάρτητα από τον τρόπο κτήσης τους σε μεμονωμένο τρομοκράτη, ανεξάρτητα από τη διάπραξη οποιοσδήποτε εγκλήματος της παρ. 1 του άρθρου 187Α του Π.Κ. Και συγκεκριμένα στην Αθήνα, κατά το αμέσως προ της 20/9/2017 και προ της 28/9/2017 χρονικό διάστημα, να πραγματοποιήσει αποστολή χρηματικών ποσών τετρακοσίων (400) ευρώ και εκατό (100) ευρώ, αντίστοιχα, μέσω του ιδρύματος πληρωμών ... με παραλήπτη τον κατηγορούμενο Γ. Κ. του Α., ο οποίος για το σκοπό αυτό χρησιμοποίησε πλαστό δελτίο αστυνομικής ταυτότητας με αριθμό ... και στοιχεία Π. Χ., ανεξάρτητα από την τέλεση εγκλήματος της παραγράφου 1 του άρθρου 187Α του ΠΚ. Η ως άνω πράξη τελέστηκε εν αγνοία της παραπάνω καταθέτριας Π. Π. του Ν. και του εντολέα της Α. Ι. του Ε. αλλά εν γνώσει του κατηγορουμένου. II. Προκάλεσε στον Λ. ή Κ. Δ. ή Χ., αγνώστου πατρός και της Δ., την απόφαση να τελέσει την άδικη πράξη που διέπραξε και συγκεκριμένα να προκαλέσει, στον κατωτέρω αναφερόμενο τόπο και χρόνο, σε άλλους την απόφαση να τελέσουν την άδικη πράξη που διέπραξαν και ειδικότερα στον Κορυδαλλό Αττικής και στο εκεί Κατάστημα Κράτησης, όπου ήταν κρατούμενος: α. Κατά το αμέσως προ της 16.9.2017 χρονικό διάστημα, να προκαλέσει, με πρόθεση, πειθώ, φορτικότητα, συμβουλές, παραινέσεις και προτροπές, στον Μ. Α. του Σ., κάτοικο ..., την απόφαση να τελέσει την άδικη πράξη που διέπραξε και ειδικότερα να παρέχει κάθε είδους περιουσιακά στοιχεία, υλικά ή άυλα, κινητά ή ακίνητα ή κάθε είδους χρηματοοικονομικά μέσα, ανεξάρτητα από τον τρόπο κτήσης τους, σε μεμονωμένο τρομοκράτη, ανεξάρτητα από τη διάπραξη οποιοσδήποτε εγκλήματος της παραγράφου 1 του άρθρου 187Α του ΠΚ και συγκεκριμένα, στους Αγίους Αναργύρους Αττικής την 16.9.2017, να πραγματοποιήσει αποστολή χρηματικού ποσού ενενήντα έξι (96) ευρώ, με κωδικό ελέγχου μεταφοράς χρημάτων ... μέσω του ιδρύματος πληρωμών ... με παραλήπτη τον κατηγορούμενο Γ. Κ. του Α., ο οποίος για το σκοπό αυτό χρησιμοποίησε πλαστό δελτίο αστυνομικής ταυτότητας με αριθμό ... και στοιχεία Π. Χ., ανεξάρτητα από την τέλεση εγκλήματος της παραγράφου 1 του άρθρου 187Α του ΠΚ. Η ως άνω πράξη τελέστηκε εν αγνοία του παραπάνω καταθέτη Μ. Α. του Σ. και του εντολέα του Λ. ή Κ. Δ. ή Χ., αγνώστου πατρός και της Δ., αλλά εν γνώσει του κατηγορουμένου. β. Κατά το αμέσως προ της 18.9.2017 χρονικό διάστημα, να προκαλέσει (ο Λ. ή Κ. Δ. ή Χ.), με πρόθεση, πειθώ, φορτικότητα, συμβουλές, παραινέσεις και προτροπές, στον Λ. Μ., αγνώστου πατρός και της Δ., κάτοικο ... και ήδη κρατουμένου στο Κατάστημα Κράτησης Κορυδαλλού, την απόφαση να τελέσει την άδικη πράξη που διέπραξε και ειδικότερα να παρέχει κάθε είδους περιουσιακά στοιχεία, υλικά ή άυλα, κινητά ή ακίνητα ή κάθε είδους χρηματοοικονομικά μέσα, ανεξάρτητα από τον τρόπο κτήσης τους σε μεμονωμένο τρομοκράτη, ανεξάρτητα από τη διάπραξη οποιοσδήποτε εγκλήματος της παραγράφου 1 του άρθρου 187Α του ΠΚ και συγκεκριμένα, στο Ίλιον Αττικής την 18-9- 2017, να πραγματοποιήσει αποστολή χρηματικού ποσού εκατό (100) ευρώ, με κωδικό ελέγχου μεταφοράς χρημάτων ... μέσω του ιδρύματος πληρωμών ... με παραλήπτη τον κατηγορούμενο Γ. Κ. του Α., ο οποίος για το σκοπό αυτό χρησιμοποίησε πλαστό δελτίο αστυνομικής ταυτότητας με αριθμό ... και στοιχεία Π. Χ., ανεξάρτητα από την τέλεση εγκλήματος της παραγράφου 1 του άρθρου 187Α του ΠΚ. Η ως άνω πράξη τελέστηκε εν αγνοία του παραπάνω καταθέτη Λ. Μ., αγνώστου πατρός και της Δ. και του εντολέα του Λ. ή Κ. Δ. ή Χ., αγνώστου πατρός και της Δ., αλλά εν γνώσει του κατηγορουμένου. III. Προκάλεσε στον Λ. Χ. - Σ. του Ι., την απόφαση να τελέσει την άδικη πράξη που διέπραξε και συγκεκριμένα να προκαλέσει, στον κατωτέρω αναφερόμενο τόπο και χρόνο, σε άλλον την απόφαση να τελέσει την άδικη πράξη που διέπραξε και ειδικότερα στον Κορυδαλλό Αττικής και στο εκεί Κατάστημα Κράτησης, όπου ήταν κρατούμενος, κατά το αμέσως προ της 23.9.2017 χρονικό διάστημα, να προκαλέσει, με πρόθεση, πειθώ, φορτικότητα, συμβουλές, παραινέσεις και προτροπές, στην Τ. Α. του Π., κάτοικο ..., την απόφαση να τελέσει την άδικη πράξη που διέπραξε και ειδικότερα να παρέχει κάθε είδους περιουσιακά στοιχεία, υλικά ή άυλα, κινητά ή ακίνητα ή κάθε είδους χρηματοοικονομικά μέσα, ανεξάρτητα από τον τρόπο κτήσης τους σε μεμονωμένο τρομοκράτη, ανεξάρτητα από τη διάπραξη οποιοσδήποτε εγκλήματος της παραγράφου 1 του άρθρου 187Α του ΠΚ και συγκεκριμένα, στον Πειραιά την 23.9.2017, να πραγματοποιήσει αποστολή χρηματικού ποσού πενήντα (50) ευρώ, με κωδικό ελέγχου μεταφοράς χρημάτων 1649874738 μέσω του ιδρύματος πληρωμών ... με παραλήπτη τον κατηγορούμενο Γ. Κ. του Α., ο οποίος για το σκοπό αυτό χρησιμοποίησε πλαστό δελτίο αστυνομικής ταυτότητας με αριθμό ... και στοιχεία Π. Χ., ανεξάρτητα από την τέλεση εγκλήματος της παραγράφου 1 του άρθρου του ΠΚ,. Η ως άνω πράξη τελέστηκε εν αγνοία της παραπάνω καταθέτριας Τ. Α. του Π. και του εντολέα της Λ. Χ. - Σ. του Ι. αλλά εν γνώσει του κατηγορουμένου. IV. Προκάλεσε στον Μ. Π. του Ε., την απόφαση να τελέσει την άδικη πράξη που διέπραξε και συγκεκριμένα να προκαλέσει, στον κατωτέρω αναφερόμενο τόπο και χρόνο, σε άλλους την απόφαση να τελέσουν την άδικη πράξη που διέπραξαν και ειδικότερα στον Κορυδαλλό Αττικής και στο εκεί Κατάστημα Κράτησης, όπου ήταν κρατούμενος: α. Κατά το αμέσως προ της 16.9.2017 χρονικό διάστημα, να προκαλέσει (ο Μ.), με πρόθεση, πειθώ, φορτικότητα, συμβουλές, παραινέσεις και προτροπές, στον Μ. Χ. του Ρ., κάτοικο ..., την απόφαση να τελέσει την?άδικη πράξη που διέπραξε και ειδικότερα να παρέχει κάθε είδους περιουσιακά στοιχεία, υλικά ή άυλα, κινητά ή ακίνητα ή κάθε είδους χρηματοοικονομικά μέσα, ανεξάρτητα από τον τρόπο κτήσης τους σε μεμονωμένο τρομοκράτη, ανεξάρτητα από τη διάπραξη οποιοσδήποτε εγκλήματος της παραγράφου 1 του άρθρου 187Α του ΠΚ και συγκεκριμένα, στην Αθήνα την 16.9.2017, να πραγματοποιήσει αποστολή χρηματικού ποσού ογδόντα (80) ευρώ, με κωδικό ελέγχου μεταφοράς χρημάτων ... μέσω του ιδρύματος πληρωμών ... με παραλήπτη τον κατηγορούμενο Γ. Κ. του Α., ο οποίος για το σκοπό αυτό χρησιμοποίησε πλαστό δελτίο αστυνομικής ταυτότητας με αριθμό ... και στοιχεία Π. Χ., ανεξάρτητα από την τέλεση εγκλήματος της παραγράφου 1 του άρθρου 187Α του ΠΚ. Η ως άνω πράξη τελέστηκε εν αγνοία του παραπάνω καταθέτη Μ. Χ. και του εντολέα του Μ. Π. αλλά εν γνώσει του κατηγορουμένου. β. Κατά το αμέσως προ της 18.9.2017 χρονικό διάστημα, να προκαλέσει (ο Μ.) με πρόθεση, πειθώ, φορτικότητα, συμβουλές, παραινέσεις και προτροπές, στον Κ. Ε. Μ. του Α., κάτοικο ..., την απόφαση να τελέσει την άδικη πράξη που διέπραξε και ειδικότερα να παρέχει κάθε είδους περιουσιακά στοιχεία, υλικά ή άυλα, κινητά ή ακίνητα ή κάθε είδους χρηματοοικονομικά μέσα, ανεξάρτητα από τον τρόπο κτήσης τους σε μεμονωμένο τρομοκράτη, ανεξάρτητα από την διάπραξη οποιοσδήποτε εγκλήματος της παραγράφου 1 του άρθρου 187Α του ΠΚ και συγκεκριμένα στον Γαλατά Πόρου Τροιζηνίας την 18.9.2017, να πραγματοποιήσει αποστολή χρηματικού ποσού εκατόν είκοσι (120) ευρώ, με κωδικό ελέγχου μεταφοράς χρημάτων 0610572770 μέσω του ιδρύματος πληρωμών ... με παραλήπτη τον κατηγορούμενο Γ. Κ. του Α., ο οποίος για το σκοπό αυτό χρησιμοποίησε πλαστό δελτίο αστυνομικής ταυτότητας με αριθμό ... και στοιχεία Π. Χ., ανεξάρτητα από την τέλεση εγκλήματος της παραγράφου 1 του άρθρου 187Α του ΠΚ. Η ως άνω πράξη τελέστηκε εν αγνοία ίου παραπάνω καταθέτη Κ. Ε. - Μ. του Α. και του εντολέα του Μ. Π. του Ε., αλλά εν γνώσει του κατηγορουμένου. γ. Κατά το αμέσως προ της 22.9.2017 χρονικό διάστημα, να προκαλέσει (ο Μ. Π. του Ε.) με πρόθεση, πειθώ, φορτικότητα, συμβουλές, παραινέσεις και προτροπές, στον Μ. Π. του Γ., κάτοικο ..., την απόφαση να τελέσει την άδικη πράξη που διέπραξε και ειδικότερα να παρέχει κάθε είδους περιουσιακά στοιχεία, υλικά ή άυλα, κινητά ή ακίνητα ή κάθε είδους χρηματοοικονομικά μέσα, ανεξάρτητα από τον τρόπο κτήσης τους σε μεμονωμένο τρομοκράτη, ανεξάρτητα από τη διάπραξη οποιουδήποτε εγκλήματος της παραγράφου 1 του άρθρου 187Α του ΠΚ και συγκεκριμένα στην Καλαμάτα Μεσσηνίας την 22.9.2017, να πραγματοποιήσει αποστολή χρηματικού ποσού διακοσίων (200) ευρώ, με κωδικό ελέγχου μεταφοράς χρημάτων 0077983480 μέσω του ιδρύματος πληρωμών ... με παραλήπτη τον κατηγορούμενο Γ. Κ. του Α., ο οποίος για το σκοπό αυτό χρησιμοποίησε πλαστό δελτίο αστυνομικής ταυτότητας με αριθμό ... και στοιχεία Π. Χ., ανεξάρτητα από την τέλεση εγκλήματος της παραγράφου 1 του άρθρου του ΠΚ. Η ως άνω, πράξη τελέστηκε εν αγνοία του παραπάνω καταθέτη Μ. Π. του Γ. και του εντολέα του Μ. Π. του Ε., αλλά εν γνώσει του κατηγορουμένου. V. Προκάλεσε στον Ν. Ν. του Η., την απόφαση να τελέσει την άδικη πράξη που διέπραξε και συγκεκριμένα να προκαλέσει, στον κατωτέρω αναφερόμενο τόπο και χρόνο, σε άλλους την απόφαση να τελέσουν την άδικη πράξη που διέπραξαν και ειδικότερα στον Κορυδαλλό Αττικής και στο εκεί Κατάστημα Κράτησης, όπου ήταν κρατούμενος: α. Κατά το χρονικό διάστημα 23.9.2017 μέχρι 27.9.2017, να προκαλέσει (ο Ν.), με πρόθεση, πειθώ, φορτικότητα, συμβουλές, παραινέσεις και προτροπές, στον Μ. Α. του Θ., κάτοικο ..., την απόφαση να τελέσει την άδικη πράξη που διέπραξε και ειδικότερα να παρέχει κάθε είδους περιουσιακά στοιχεία, υλικά ή άυλα, κινητά ή ακίνητα ή κάθε είδους χρηματοοικονομικά μέσα, ανεξάρτητα από τον τρόπο κτήσης τους σε μεμονωμένο τρομοκράτη, ανεξάρτητα από τη διάπραξη οποιοσδήποτε εγκλήματος της παραγράφου 1 του άρθρου 187Α του ΠΚ και συγκεκριμένα, στην Λάρισα την 23.9.2017, την 25.9.2017 και την 27.9.2017, να πραγματοποιήσει αποστολή χρηματικών ποσών σαράντα έξι (46) ευρώ, σαράντα πέντε (45) ευρώ και εκατόν πενήντα (150) ευρώ, αντίστοιχα, με κωδικούς ελέγχου μεταφοράς χρημάτων 8570970943, 6054143839 και 9292189817, αντίστοιχα, μέσω του ιδρύματος πληρωμών ... με παραλήπτη τον κατηγορούμενο Γ. Κ. του Α., ο οποίος για το σκοπό αυτό χρησιμοποίησε πλαστό δελτίο αστυνομικής ταυτότητας με αριθμό ... και στοιχεία Π. Χ., ανεξάρτητα από την τέλεση εγκλήματος της παραγράφου 1 του άρθρου 187Α του ΠΚ. Η ως άνω πράξη τελέστηκε εν αγνοία του παραπάνω καταθέτη Μ. Α. του Θ. και του εντολέα του Ν. Ν. του Η., αλλά εν γνώσει του κατηγορουμένου. β. Κατά το χρονικό διάστημα προ της 25.9.2017, να προκαλέσει (ο Ν. Ν.), με πρόθεση, πειθώ, φορτικότητα, συμβουλές, παραινέσεις και προτροπές, στον Δ. Κ. του Π., κάτοικο ..., την απόφαση να τελέσει την άδικη πράξη που διέπραξε και ειδικότερα να παρέχει κάθε είδους περιουσιακά στοιχεία, υλικά ή άυλα, κινητά ή ακίνητα ή κάθε είδους χρηματοοικονομικά μέσα, ανεξάρτητα από τον τρόπο κτήσης τους σε μεμονωμένο τρομοκράτη, ανεξάρτητα από τη διάπραξη οποιοσδήποτε εγκλήματος της παραγράφου 1 του άρθρου 187Α του ΠΚ και συγκεκριμένα στην Λάρισα την 25.9.2017, να πραγματοποιήσει αποστολή χρηματικού ποσού πενήντα (50) ευρώ, με κωδικό ελέγχου μεταφοράς χρημάτων ... μέσω του ιδρύματος ... με παραλήπτη τον κατηγορούμενο Γ. Κ. του Α., ο οποίος για το σκοπό αυτό χρησιμοποίησε πλαστό δελτίο αστυνομικής ταυτότητας με αριθμό ... και στοιχεία Π. Χ., ανεξάρτητα από την τέλεση εγκλήματος της παραγράφου 1 του άρθρου 187Α του ΠΚ, και στοιχεία Π. Χ. Η ως άνω πράξη τελέστηκε εν αγνοία του παραπάνω καταθέτη Δ. Κ. του Π. και του εντολέα του Ν. Ν. του Η., αλλά εν γνώσει του κατηγορουμένου. VI. Προκάλεσε στον Π. Α. του Δ., την απόφαση να τελέσει την άδικη πράξη που διέπραξε και συγκεκριμένα να προκαλέσει, στον κατωτέρω αναφερόμενο τόπο και χρόνο, σε άλλον την απόφαση να τελέσει την άδικη πράξη που διέπραξε και ειδικότερα στον Κορυδαλλό Αττικής και στο εκεί Κατάστημα Κράτησης, όπου ήταν κρατούμενος, κατά το αμέσως προ της 20.9.2017 χρονικό διάστημα, να προκαλέσει (ο Π.) με πρόθεση, πειθώ, φορτικότητα, συμβουλές, παραινέσεις και προτροπές, στον Λ. Π. του Γ., κάτοικο ..., την απόφαση να τελέσει τις άδικες πράξεις που διέπραξε και ειδικότερα να παρέχει κάθε είδους περιουσιακά στοιχεία, υλικά ή άυλα, κινητά ή ακίνητα ή κάθε είδους χρηματοοικονομικά μέσα, ανεξάρτητα από τον τρόπο κτήσης τους σε μεμονωμένο τρομοκράτη, ανεξάρτητα από τη διάπραξη οποιοσδήποτε εγκλήματος της παραγράφου 1 του άρθρου 187Α του ΠΚ και συγκεκριμένα στο Χολαργό Αττικής την 26.8.2017, να πραγματοποιήσει αποστολή χρηματικού ποσού πενήντα (50) ευρώ, με κωδικό ελέγχου μεταφοράς χρημάτων ... μέσω του ιδρύματος πληρωμών ... με παραλήπτη τον κατηγορούμενο Γ. Κ. του Α., ο οποίος για το σκοπό αυτό χρησιμοποίησε πλαστό δελτίο αστυνομικής ταυτότητας με αριθμό ... και στοιχεία Π. Χ., ανεξάρτητα από την τέλεση εγκλήματος της παραγράφου 1 του άρθρου 187Α του ΠΚ, της τρομοκρατικής οργάνωσης. Η ως άνω πράξη τελέστηκε εν αγνοία του παραπάνω καταθέτη Λ. Π. του Γ. και του εντολέα του Π. Α. του Δ., αλλά εν γνώσει του κατηγορουμένου. VII. Προκάλεσε στον Σ. Α. του Α., την απόφαση να τελέσει την άδικη πράξη που διέπραξε και συγκεκριμένα να προκαλέσει, στον κατωτέρω αναφερόμενο τόπο και χρόνο, σε άλλους την απόφαση να τελέσουν την άδικη πράξη που διέπραξαν και ειδικότερα στον Κορυδαλλό Αττικής και στο εκεί Κατάστημα Κράτησης, όπου ήταν κρατούμενος: α. Κατά το αμέσως προ της 26.9.2017 χρονικό διάστημα, να προκαλέσει (ο Σ.) με πρόθεση, πειθώ, φορτικότητα, συμβουλές, παραινέσεις και προτροπές, στον Α. Γ. του Α., κάτοικο ..., την απόφαση να τελέσει την άδικη πράξη που διέπραξε και ειδικότερα να παρέχει κάθε είδους περιουσιακά στοιχεία, υλικά ή άυλα, κινητά ή ακίνητα ή κάθε είδους χρηματοοικονομικά μέσα, ανεξάρτητα από τον τρόπο κτήσης τους σε μεμονωμένο τρομοκράτη, ανεξάρτητα από τη διάπραξη οποιοσδήποτε εγκλήματος της παραγράφου 1 του άρθρου 187Α του ΠΚ και συγκεκριμένα, στο Χολαργό Αττικής την 26.9.2017, να πραγματοποιήσει αποστολή χρηματικού ποσού τριακοσίων ογδόντα έξι ευρώ και πενήντα λεπτών (386,50), με κωδικό ελέγχου μεταφοράς χρημάτων 6822405435 μέσω του ιδρύματος πληρωμών ... με παραλήπτη τον κατηγορούμενο Γ. Κ. του Α., ο οποίος για το σκοπό αυτό χρησιμοποίησε πλαστό δελτίο αστυνομικής ταυτότητας με αριθμό ... και στοιχεία Π. Χ., ανεξάρτητα από την τέλεση εγκλήματος της παραγράφου 1 του άρθρου 187Α του ΠΚ. Η ως άνω πράξη τελέστηκε εν αγνοία του παραπάνω καταθέτη Α. Γ. του Α. και του εντολέα του Σ. Α. του Α., αλλά εν γνώσει του κατηγορουμένου. β) Κατά το αμέσως προ της 18.9.2017 χρονικό διάστημα, να προκαλέσει (ο Σ.) με πρόθεση, πειθώ, φορτικότητα, συμβουλές, παραινέσεις και προτροπές, στην Κ. Σ. του Χ., κάτοικο ..., την απόφαση να τελέσει την άδικη πράξη που διέπραξε και ειδικότερα να παρέχει κάθε είδους περιουσιακά στοιχεία, υλικά ή άυλα, κινητά ή ακίνητα ή κάθε είδους χρηματοοικονομικά μέσα, ανεξάρτητα από τον τρόπο κτήσης τους σε μεμονωμένο τρομοκράτη, ανεξάρτητα από τη διάπραξη οποιοσδήποτε εγκλήματος της παραγράφου 1 του άρθρου 187Α του ΠΚ και συγκεκριμένα στην Καλλιθέα Αττικής την 16.9.2017, να πραγματοποιήσει αποστολή χρηματικού ποσού διακοσίων (200) ευρώ, με κωδικό ελέγχου μεταφοράς χρημάτων 5086406319 μέσω του ιδρύματος πληρωμών ... με παραλήπτη τον κατηγορούμενο Γ. Κ. του Α., ο οποίος για το σκοπό αυτό χρησιμοποίησε πλαστό δελτίο αστυνομικής ταυτότητας με αριθμό ... και στοιχεία Π. Χ., ανεξάρτητα από την τέλεση εγκλήματος της παραγράφου 1 του άρθρου 187Α του Π.Κ. Η ως άνω πράξη τελέστηκε εν αγνοία της παραπάνω καταθέτριας Κ. Σ. του Χ. και του εντολέα της Σ. Α. του Α. αλλά εν γνώσει του κατηγορουμένου." Με αυτά που δέχθηκε το Πενταμελές Εφετείο Αθηνών, διέλαβε στην προσβαλλόμενη αθωωτική απόφαση του, την κατά τις διατάξεις των άρθρων 93 παρ. 3 του Συντάγματος και 139 του Κ.Ποιν.Δ. πλήρη, ειδική και εμπεριστατωμένη αιτιολογία και δεν παραβίασε ούτε ευθέως ούτε εκ πλαγίου τις προαναφερθείσες ουσιαστικές ποινικές διατάξεις των άρθρων 46, 272 παρ.1 187Α, 187Β του ΠΚ και αρθρο 15 παρ.1 του ν. 2168/1993, τις οποίες ορθά ερμήνευσε και εφήρμοσε στη συγκεκριμένη περίπτωση, αφού εκθέτει στην προσβαλλόμενη απόφασή του, με σαφήνεια, πληρότητα και χωρίς αντιφάσεις ή λογικά κενά, τα πραγματικά περιστατικά που προέκυψαν από την αποδεικτική διαδικασία και εκτίθενται οι σκέψεις, με βάση τις οποίες δέχθηκε το Δικαστήριο, ότι τα αποδειχθέντα πραγματικά περιστατικά δεν συγκροτούν εξ αντικειμένου και εξ υποκειμένου την ανωτέρω αξιόποινη πράξη της προμήθειας και κατοχής εκρηκτικών υλών και εκρηκτικών μηχανισμών με σκοπό να τους χρησιμοποιήσει για να προξενήσει κοινό κίνδυνο σε ξένα πράγματα ή κίνδυνο για άνθρωπο, με τρόπο, σε έκταση και υπό συνθήκες που είναι δυνατόν να βλάψουν την χώρα και με σκοπό να εκφοβίσουν σοβαρά τον πληθυσμό της και να καταστρέψουν τις θεμελιώδεις συνταγματικές, πολιτικές και οικονομικές δομές της χώρας, όπως και την πράξη της ηθικής αυτουργίας χρηματοδότησης μεμονωμένου τρομοκράτη. Περαιτέρω και αναφορικά με τις ειδικότερες αιτιάσεις του αναιρεσείοντος: α) η παραδοχή της προσβαλλομένης απόφασης ότι ο κατηγορούμενος Γ. έχει απαλλαγεί αμετάκλητα από την κατηγορία της ένταξης ως μέλος στην τρομοκρατική οργάνωση ..., έγινε για την ενίσχυση από κοινού με τις λοιπές παραδοχές, της αθωωτικής ανέλεγκτης κρίσης του δικαστηρίου της ουσίας, ότι δεν συντρέχουν στο πρόσωπο του ως άνω κατηγορουμένου οι προϋποθέσεις για την στοιχειοθέτηση του αποδιδομένου σ'αυτόν εγκλήματος του άρθρου 187 Α του ΠΚ. και δεν αποτελεί παραδοχή οιονεί δεδικασμένου από την ανωτέρω απόφαση, όπως αβάσιμα αιτιάται ο αναιρεσείων. Ούτε άλλωστε η αναφορά από το δικαστήριο της ουσίας, που έγινε εντελώς διηγηματικά, ότι για την υπόθεση της έκρηξης αυτοσχέδιου μηχανισμού και του τραυματισμού του πρώην Πρωθυπουργού Λουκά Παπαδήμου, του οδηγού και συνοδηγού του οχήματός της, η σχετική δίκη σε βάρος του ως άνω κατηγορουμένου, βρίσκεται σε εξέλιξη ενώπιον του Τριμελούς Εφετείου Κακουργημάτων Αθηνών, έρχεται σε αντίφαση με την παραδοχή,ότι από κανένα αποδεικτικό στοιχείο δεν προέκυψε η απαραίτητη για την στοιχειοθέτηση των τρομοκρατικών πράξεων του πρώτου κατηγορουμένου των τρίτων των ομάδων ή των οργανώσεων που σκόπευε ειδικά να εφοδιάσει με τα ανωτέρω όπλα προκειμένου να καταστρέψουν με αυτά τις θεμελιώδεις συνταγματικές, πολιτικές και οικονομικές δομές της χώρας, καθόσον η πρώτη, σε κανένα αποδεικτικό συμπέρασμα δεν μπορεί να καταλήξει, μέχρι την αμετάκλητη περαίωσή της ενώ η τελευταία παραδοχή αποτελεί μία επιπλέον ενισχυτική, της απαλλακτικής κρίσης του, σκέψη του δικαστήριο της ουσίας. β) η ειδικότερη αιτίαση ότι το δικαστήριο της ουσίας δεν έλαβε υπόψη του το με ημερομηνία 16-11-2017 έγγραφο του τμήματος εθνικού αρχείου δεδομένων γενετικών τύπων της ελληνικής αστυνομίας, από το οποίο προκύπτει συσχέτιση του γενετικού τύπου του πρώτου κατηγορουμένου με τρομοκρατικές πράξεις είναι αβάσιμος, καθόσον από την επισκόπηση, για τις ανάγκες του αναιρετικού ελέγχου, των πρακτικών της προσβαλλομένης απόφασης προκύπτει ότι αναφέρονται στο προοίμιο του σκεπτικού αυτής όλα τα κατ' ειδος αποδεικτικά μέσα (ένορκες καταθέσεις μαρτύρων, τα έγγραφα που αναγνώστηκαν, τα πρακτικά της πρωτοβάθμιας δίκης, απολογία κατηγορουμένου) από τα οποία το δικαστήριο συνήγαγε τα περιστατικά που εκτέθηκαν και κατέληξε στην αθωωτική του κρίση, χωρίς να παρίσταται, κατά νόμο, αναγκαία η αναλυτική παράθεσή τους, η αναφορά του τί προκύπτει ξεχωριστά από το καθένα, όπως και η συγκριτική στάθμιση και αξιολογική συσχέτιση του περιεχομένου τους και η ανάλογη δικαιοδοτική τους εκτίμηση, αφού εκ τούτου δεν συνάγεται ότι το Δικαστήριο, για το σχηματισμό της δικανικής του πεποιθήσεως, περιορίσθηκε επιλεκτικά σε ορισμένα αποδεικτικά μέσα και αγνόησε τα υπόλοιπα, γ) αβάσιμη είναι και η αιτίαση ότι η αιτιολογία του δικαστηρίου της ουσίας είναι επιλεκτική, στηρίζεται δηλαδή σε ορισμένα πραγματικά δεδομένα της ακροαματικής διαδικασίας, χωρίς να συνάγεται κατά τρόπο αναμφισβήτητο ότι έλαβε υπόψη του και συνεκτίμησε για τον σχηματισμό της δικανικής του πεποιθήσεως, όλα τα αποδεικτικά μέσα και όχι μερικά από αυτά κατ' επιλογή, αφού παρέλειψε να εκτιμήσει μία κρίσιμη μαρτυρική κατάθεση, καθόσον δεν προσδιορίζεται η ανωτέρω κρίσιμη μαρτυρική κατάθεση. δ) τέλος εφόσον κρίθηκε με την προσβαλλόμενη απόφαση με πλήρη, ειδική και εμπεριστατωμένη αιτιολογία, οτι σε βάρος του κατηγορουμένου Γ., δεν στοιχειοθετείται αντικειμενικά η παράβαση του άρθρου 187 Α του ΠΚ, κατ' ορθή εφαρμογή του νόμου κρίθηκε στη συνέχεια οτι δεν τίθεται θέμα ηθικής αυτουργίας στην πράξη αυτή, λόγω του παρακολουθηματικού χαρακτήρα της τελευταίας. Επομένως, οι σχετικοί, από το άρθρο 510 παρ. 1 στοιχ. Δ' και Ε' του Κ.Ποιν.Δ. αναιρετικοί λόγοι, με τους οποίες πλήττεται η προσβαλλόμενη απόφαση ως προς την απαλλακτική της κρίση, για έλλειψη της επιβαλλομένης από το Σύνταγμα και το νόμο ειδικής και εμπεριστατωμένης αιτιολογίας, όπως και της εσφαλμένης ερμηνείας και εφαρμογής ουσιαστικής ποινικής διάταξης, με τις ως άνω ειδικότερες αιτιάσεις, είναι αβάσιμοι. Οι λοιπές περιεχόμενες στους ίδιους λόγους αιτιάσεις συνιστούν αμφισβήτηση της ουσίας των ως άνω παραδοχών της απόφασης και της ορθότητας του αποδεικτικού της πορίσματος και, επομένως, είναι απαράδεκτες, αφού με την επίφαση της έλλειψης αιτιολογίας, πλήττουν ανεπιτρέπτως την αναιρετικώς ανέλεγκτη, περί τα πράγματα, κρίση του Δικαστηρίου της ουσίας. Η επιβαλλομένη από το Σύνταγμα και τον ΚΠΔ ειδική και εμπεριστατωμένη αιτιολογία της καταδικαστικής αποφάσεως πρέπει να υπάρχει όχι μόνο ως προς την κατηγορία, αλλά να επεκτείνεται και στους αυτοτελείς ισχυρισμούς που προτείνονται από τον κατηγορούμενο ή από τον συνήγορο του. Αυτοτελείς ισχυρισμοί είναι εκείνοι που προβάλλονται στο δικαστήριο της ουσίας, σύμφωνα με τις διατάξεις των άρθρων 171 παρ. 2 και 333 παρ. 2 του ΚΠΔ, και τείνουν στην άρση του αδίκου χαρακτήρα της πράξεως ή την άρση ή μείωση της ικανότητας προς καταλογισμό ή την εξάλειψη του αξιοποίνου της πράξεως ή τη μείωση της ποινής. Τέτοιοι αυτοτελείς ισχυρισμοί, η απόρριψη του οποίων πρέπει να αιτιολογείται ιδιαίτερα, είναι και οι ισχυρισμοί του κατηγορουμένου περί συνδρομής στο πρόσωπο του ελαφρυντικών περιστάσεων από τις αναφερόμενες στο άρθρο 84 παρ. 2 Π Κ, αφού η παραδοχή τους οδηγεί στην επιβολή μειωμένης, κατά το άρθρο 83 του ίδιου Κώδικα, ποινής. Ως ελαφρυντική περίσταση θεωρείται, μεταξύ άλλων, κατά το άρθρο 84 παρ. 2 περ. ε' του Π.Κ., το ότι ο υπαίτιος συμπεριφέρθηκε καλά για σχετικά μεγάλο διάστημα μετά την πράξη του, ακόμα και κατά την κράτησή του. Για να συντρέξει δε η ελαφρυντική περίσταση που προβλέπεται από το άρθρο 84 παρ. 2 περ. ε του Π.Κ., η συμπεριφορά του υπαιτίου, πρέπει να είναι θετική και επωφελής για μεγάλο χρονικό διάστημα μετά την πράξη και να αναφέρονται πραγματικά περιστατικά δηλωτικά της αρμονικής κοινωνικής συμβίωσης του δράστη. Η αναγνώριση δηλαδή της ελαφρυντικής περιστάσεως του άρθρου 84 παρ. 2 εδ. ε' του ισχύοντος Π.Κ. προϋποθέτει επίκληση και απόδειξη θετικής ατομικής και κοινωνικής συμπεριφοράς του υπαιτίου, με κριτήριο τη στάση του μέσου συνετού και νομοταγούς πολίτη, για σχετικά μεγάλο χρονικό διάστημα μετά την αξιόποινη πράξη, ως αποτέλεσμα πραγματικής επίγνωσης από αυτόν των συνεπειών της πράξης του και σταθερού εναρμονισμού του προς τις επιταγές της έννομης τάξης, ακόμα και κατά την κράτησή του. Εν όψει του εγκληματοπροληπτικού και σωφρονιστικού σκοπού της θεσπίσεως της οικείας διατάξεως, που διατρέχει την όλη, και υπό καθεστώς ελευθερίας και υπό καθεστώς κράτησης, διαβίωση του υπαιτίου μετά την τέλεση της πράξεως, δεν αρκεί για τη στοιχειοθέτηση του εν λόγω ελαφρυντικού η καλή και συνήθης συμπεριφορά και μόνον, αλλά απαιτούνται πραγματικά περιστατικά θετικά και δηλωτικά της αρμονικής κοινωνικής διαβιώσεώς του και μάλιστα για μεγάλο χρονικό διάστημα. Απαιτείται, δηλαδή, για την αναγνώριση του ανωτέρω ελαφρυντικού, συγκεκριμένη, μετά την πράξη, θετική προσωπική, κοινωνική και επαγγελματική συμπεριφορά, η οποία να είναι ενδεικτική όχι μόνον έλλειψης έκνομης συμπεριφοράς, διότι σε τέτοια περίπτωση αυτός που δεν τέλεσε κάποια αξιόποινη πράξη μετά την αποκάλυψη της παράνομης δραστηριότητάς του, θα είχε εξασφαλισμένη την αναγνώριση της ελαφρυντικής αυτής περίστασης, αλλά ατόμου, το οποίο αποτίναξε το παρελθόν, άλλαξε τρόπο ζωής, πράγμα το οποίο δεν συμβαίνει, όταν εξακολουθεί να ζει όπως και πριν, εξαιρουμένης της παραβίασης των νόμων και ιδιαίτερα του Ποινικού Κώδικα. Στην προκείμενη περίπτωση, όπως προκύπτει από την παραδεκτή, για τις ανάγκες του αναιρετικού ελέγχου, επισκόπηση των πρακτικών της προσβαλλόμενης απόφασης, μετά την απαγγελία της περί ενοχής απόφασης του Δικαστηρίου, για τον κατηγορούμενο Κ. Γ., έλαβε τον λόγο από την Πρόεδρο ο συνήγορος υπεράσπισης του ανωτέρω και προέβαλε προφορικά, τον αυτοτελή ισχυρισμό περί αναγνώρισης στο πρόσωπο του εντολέα του, μεταξύ άλλων και της ελαφρυντικής περίστασης της μεταγενέστερης καλής συμπεριφοράς, που ενδιαφέρει εν προκειμένου, κατέθεσε δε εγγράφως και καταχωρήθηκε αυτός στα πρακτικά κατ' άρθρο 141 παρ. 2 του Κ.Ποιν.Δ., με το ακόλουθο επί λέξει περιεχόμενο: "... Το ελαφρυντικό αυτό παρέχεται, αν αποδειχθεί ότι ο υπαίτιος συμπεριφέρθηκε καλά για σχετικά μεγάλο χρονικό διάστημα μετά την πράξη του. Εν προκειμένω κατά το διάστημα της κρατήσεώς μου από την 28-10- 2017 έχω προβεί σε συγκεκριμένες ενέργειες που αποδεικνύουν την καλή διαγωγή μου. Συγκεκριμένα, όπως προκύπτει από την με αρ. πρωτ. 8511/18.6.2019 βεβαίωση του Καταστήματος Κράτησης Κορυδαλλού II, συμμετείχα στις Πανελλαδικές Εξετάσεις του Ιουνίου 2019 και πέρασα στο Τμήμα Επιστήμης Φυτικής Παραγωγής του Πανεπιστημίου Πατρών και εγγράφηκα ως πρωτοετής φοιτητής, γεγονός που προκύπτει από το με αρ. πρωτ. 110/14.10.2019 πιστοποιητικό του ως άνω Πανεπιστημίου. Εν συνεχεία, μεταγράφηκα στο Τμήμα Επιστήμης Φυτικής Παραγωγής του Γεωπονικού Πανεπιστημίου Αθηνών (2536/28.9.2020 πιστοποιητικό), περνώντας 7 μαθήματα, τα περισσότερα με καλούς βαθμούς. Ακολούθως, για ακαδημαϊκούς λόγους και για λόγους μετέπειτα επαγγελματικής αποκατάστασης, ζήτησα και πέτυχα την μεταγραφή μου στο Τμήμα Ψηφιακών Συστημάτων του Πανεπιστημίου Πειραιά, όπου συμμετείχα στις εξετάσεις με επιτυχία (αρ. πρωτ. 20220339/28.3.2022 πιστοποιητικό, 2.6.2022 λίστα μαθημάτων). Ωστόσο λόγω της αδυναμίας να παρακολουθήσω τα εργαστήρια και λόγω της μη πρόσβασης σε ηλεκτρονικό υπολογιστή μέσα από την φυλακή (παρά μόνο για δύο ώρες την εβδομάδα), ζήτησα την αναστολή της φοίτησής μου για 2 εξάμηνα ώστε να μην χάσω την φοιτητική ιδιότητα και την σχολή (αρ. πρωτ. 20221140/21.12.2022 πιστοποιητικό). Περαιτέρω, εργάζομαι στην φυλακή ως ελαιοχρωματιστής, έχοντας μέχρι σήμερα 504 ημερομίσθια (αρ. πρωτ. 5179/29.3.2023 βεβαίωση εργασίας). Τα ανωτέρω έγγραφα αποδεικνύουν ότι προσπαθώ και περνώ δημιουργικά το χρόνο μου στη φυλακή προσπαθώντας να βελτιώσω την προσωπικότητά μου ώστε όταν αποφυλακιστώ να έχω επιπλέον εφόδια για την κοινωνική μου ενσωμάτωση. Όπως κατέθεσαν και οι γονείς μου ενώπιον Σας, οι συνθήκες υπό τις οποίες έδωσα εξετάσεις και πέρασα στην ως άνω σχολή δεν ήταν οι συνηθισμένες συνθήκες με τις γνωστές δυσκολίες που αντιμετωπίζουν όλοι οι κρατούμενοι, ενώ το ίδιο ισχύει και για την προσπάθειά μου να μελετώ και να συμμετέχω στις εξεταστικές περιόδους. Λόγω του ότι κρατούμαι στο υπόγειο παράρτημα των φυλακών, δεν έχω πρόσβαση στο χώρο του Σχολείου των φυλακών, δεν έχω πρόσβαση σε βιβλιοθήκη και δεν είχα την δυνατότητα να κάνω ιδιαίτερα μαθήματα με τους καθηγητές του Σχολείου, να έχω πρόσβαση στο διαδίκτυο και γενικότερα να εκμεταλλευτώ τις όποιες, λίγες βέβαια, δυνατότητες θα μου έδινε η κράτησή μου στο κυρίως συγκρότημα των φυλακών Κορυδαλλού. Κατ' ακολουθία των ανωτέρω, βεβαιωμένης, όπως εν προκειμένω συμβαίνει, της πολύ καλής διαγωγής μου, αποδεικνύει ότι συντρέχουν όλες οι κατά νόμο προϋποθέσεις που επιβάλλουν την αναγνώριση του ελαφρυντικού αυτού στο πρόσωπό μου. Η επιδειχθείσα από εμέ πολύ καλή διαγωγή στις φυλακές έως σήμερα είναι εκούσια και ειλικρινής και δεν οφείλεται στον περιοριστικό και αναγκαστικό χαρακτήρα της κρατήσεώς μου ο οποίος είναι κοινός για όλους τους κρατούμενους πλην όμως δεν εμποδίζει τη διαφοροποίηση της συμπεριφοράς τους, οι οποίοι καίτοι είναι έγκλειστοι υποκύπτουν σε Πειθαρχικά παραπτώματα ή ποινικά αδικήματα με αποτέλεσμα τη μη χορήγηση αδειών εξόδου ή του ευεργετήματος της υφ' όρων απόλυσης. Πρέπει να σημειωθεί δε ότι η χορήγηση του αιτούμενου ελαφρυντικού επιβάλλεται κατά πάγια νομολογία του Ανωτάτου Ακυρωτικού όταν συντρέχουν προϋποθέσεις όπως εν προκειμένω κάμπτεται δε μόνο όταν υφίσταται περιστατικά που εμποδίζουν την αναγνώρισή του όπως απόπειρα απόδρασης του κρατούμενου, φυγοδικία ή μικρό χρονικό κράτησης (ΑΠ 296/99, ΑΠ 109/99). Αντιθέτως εργάζομαι και εισήχθην σε πανεπιστημιακή σχολή περνώντας δημιουργικά τον χρόνο μου στη φυλακή. Άλλωστε και με την τροποποίηση που επήλθε στο άρθρο 84 παρ.2, περ. ε με τον Νόμο 4619/ 2019 η αναγνώριση του ελαφρυντικού προβλέπεται ρητά και για τους κρατούμενους". Το δικάσαν δευτεροβάθμιο Δικαστήριο, με την προσβαλλόμενη απόφασή του, αναγνώρισε στο πρόσωπο του ανωτέρω κατηγορουμένου την ελαφρυντική περίσταση του άρθρου 84 παρ.2 ε' του ΠΚ,, ήτοι ότι μετά την άνω πράξη του συμπεριφέρθηκε καλά για σχετικά μεγάλο χρονικό διάστημα, με την ακόλουθη επί λέξει αιτιολογία: "...το αίτημά του για αναγνώριση στο πρόσωπό του της ελαφρυντικής περίστασης του άρθρου 84 παρ.2 εδ. ε', πρέπει να γίνει δεκτό, και ως ουσιαστικά βάσιμο καθώς, όπως αποδείχτηκε, ο κατηγορούμενος συμπεριφέρθηκε καλά για σχετικά μεγάλο διάστημα μετά την πράξη του, ακόμα και κατά την κράτησή του". Η αιτιολογία όμως αυτή για την παραδοχή του ως άνω αυτοτελούς ισχυρισμού, δεν είναι η απαιτούμενη, σύμφωνα με τις προαναφερθείσες διατάξεις του άρθρου 93 παρ. 3 του Συντάγματος και 139 του Κ.Ποιν.Δ., ειδική και εμπεριστατωμένη, αφού εντελώς τυπικά επαναλαμβάνεται το κείμενο της προκειμένης διάταξης, χωρίς να αναφέρονται συγκεκριμένα πραγματικά περιστατικά που να δεικνύουν την ψυχική και ηθική μεταστροφή του κατηγορουμένου ώστε να δικαιολογούν την χορήγησή του. Επομένως, ο σχετικός αναιρετικός λόγος, από το άρθρο 510 παρ. 1 στοιχ. Δ' του Κ.Ποιν.Δ., με τον οποίο πλήττεται η προσβαλλόμενη απόφαση για έλλειψη ειδικής και εμπεριστατωμένης αιτιολογίας ως προς την παραδοχή του ανωτέρω αυτοτελούς ισχυρισμού, είναι βάσιμος. Κατ' ακολουθίαν όλων των ανωτέρω, ελλείψει άλλου λόγου αναίρεσης προς έρευνα, πρέπει, κατά παραδοχή του ανωτέρω λόγου, που κρίθηκε βάσιμος, να αναιρεθεί εν μέρει η προσβαλλομένη απόφαση και δη μόνον ως προς την διάταξή της που έκανε δεκτό τον αυτοτελή ισχυρισμό του κατηγορουμένου περί συνδρομής στο πρόσωπό του της ελαφρυντικής περίστασης της μεταγενέστερης καλής συμπεριφοράς του για μεγάλο χρονικό διάστημα μετά την αξιόποινη πράξη του (άρθρο 84 παρ. 2 περ. ε' του Π.Κ.), αναγκαίως δε και ως προς τις διατάξεις της για την επιμέτρηση και την επιβολή της ποινής, να παραπεμφθεί η υπόθεση, κατά το ανωτέρω αναιρούμενο μέρος της, για νέα συζήτηση στο ίδιο Δικαστήριο που την εξέδωσε, αφού είναι δυνατή η συγκρότησή του από άλλους δικαστές, εκτός από εκείνους που δίκασαν προηγουμένως, προκειμένου να κρίνει για τη συνδρομή ή όχι στο πρόσωπο του ως άνω κατηγορουμένου της ανωτέρω ελαφρυντικής περίστασης του άρθρου 84 παρ. 2 περ. ε' του Π.Κ. και, αναλόγως προς την κρίση του αυτή, να επιμετρήσει και να επιβάλει την αρμόζουσα ποινή, απορριπτομένης κατά τα λοιπά της κρινόμενης αίτησης αναίρεσης. Σημειωτέον ότι μετά την κατάργηση με τον ν. 5090/2024, του πενταμελούς εφετείου, ως δικαστήριο της παραπομπής για την εκδίκαση της παρούσης υποθέσεως, θα πρέπει να οριστεί, κατά την διάταξη του άρθρου 137 του ιδίου νόμου, το τριμελές εφετείο της παρ.8 του άρθρου 111 του ΚΠΔ, στο οποίο και θα παραπεμφθεί αυτή προς εκδίκαση.

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ Αναιρεί, εν μέρει, την υπ' αρ. 588, 752/2023 απόφαση του Πενταμελούς Εφετείου Αθηνών και ειδικότερα ως προς τη διάταξή της που αφορά την παραδοχή του αυτοτελούς ισχυρισμού του κατηγορουμένου, Κ. Γ., για αναγνώριση στο πρόσωπό του της ελαφρυντικής περίστασης της μεταγενέστερης καλής συμπεριφοράς (άρθρο 84 παρ. 2 περ. ε' του Π.Κ.), συνακόλουθα δε και ως προς τις διατάξεις της περί επιβολής ποινής. Παραπέμπει την υπόθεση, κατά το ως άνω αναιρούμενο μέρος της, για νέα, κατά το μέρος αυτό, συζήτηση στο τριμελές εφετείο της παρ.8 του άρθρου 111 του ΚΠΔ, το οποίο θα συγκροτηθεί κατά τα οριζόμενα στην ως άνω διάταξη και από άλλους Δικαστές, εκτός από εκείνους, που δίκασαν προηγουμένως. Απορρίπτει, κατά τα λοιπά, την με αρ. 46/31-8-2023 αίτηση του Εισαγγελέα του Αρείου Πάγου, για αναίρεση της υπ' αριθμ. 588,752/2023 απόφασης του Πενταμελούς Εφετείου Αθηνών. Κρίθηκε και αποφασίσθηκε στην Αθήνα στις 28 Ιουνίου 2024. Δημοσιεύθηκε στην Αθήνα σε δημόσια συνεδρίαση στο ακροατήριό του στις 10 Οκτωβρίου 2024.

LEGAL REFERENCES
Articles Referenced: άρθρου 505 παρ. 2, άρθρο 507, άρθρο 272, άρθρου 473 παρ.4 του ΚΠΔ, άρθρο 510 παρ.1 στοιχ. Δ', άρθρο 187, άρθρο 299, άρθρο 310, άρθρο 311, άρθρο 322, άρθρο 324, άρθρο 382 παρ. 2, άρθρο 264, άρθρο 265, άρθρο 268, άρθρο 270, άρθρο 273, άρθρο 275, άρθρο 277, άρθρο 279, άρθρο 281 παρ. 1, άρθρο 290, άρθρο 291, άρθρου 8, άρθρα 161, άρθρου 15, άρθρου 17, άρθρου 4 του Ν. 2991/2002, άρθρων 105, άρθρου 94, άρθρων 134, άρθρο 83, άρθρου 40 του Ν. 3251/2004, άρθρου 187, άρθρο 187Α, άρθρου 187Α, άρθρου 187Α του ΠΚ, άρθρο 3 παρ.11 του Ν. 4637/19, άρθρου 272, άρθρου 272 παρ. 1, άρθρο 53, άρθρο 15, άρθρα 93 παρ. 3, άρθρο 510 παρ. 1 στοιχ. Δ, άρθρων 177 παρ. 1, άρθρου 6 παρ.2, άρθρο 510 παρ.1 στοιχ. Δ' του ΚΠΔ, άρθρο 510 παρ. 1, άρθρο 272 παρ. 1, άρθρου 7, άρθρο 1, άρθρων 46, άρθρου 48, άρθρου 187Β, άρθρου 84 παρ.2, άρθρο 7, άρθρο 1 του Ν. 2168/93, άρθρων 93 παρ. 3, άρθρο 510 παρ. 1 στοιχ. Δ', άρθρων 171 παρ. 2, άρθρο 84 παρ. 2, άρθρο 84 παρ. 2 περ. ε', άρθρο 84 παρ. 2 περ. ε, άρθρου 84 παρ. 2 εδ. ε', άρθρο 141 παρ. 2, άρθρο 84 παρ.2, άρθρου 84 παρ.2 εδ. ε', άρθρου 93 παρ. 3, άρθρου 84 παρ. 2 περ. ε', άρθρου 137, άρθρου 111 του ΚΠΔ, άρθρων 134 έως 137, άρθρου 505, άρθρου 473, άρθρο 510, άρθρο 382, άρθρο 281, άρθρου 4, άρθρου 40, άρθρο 3, άρθρα 93, άρθρων 177, άρθρου 6, άρθρου 84, άρθρων 93, άρθρων 171, άρθρο 84, άρθρο 141, άρθρου 93, άρθρου 111
Article Codes: ΠΚ|ΚΠΔ
Law References: Ν.2991/2002|Ν.2168/93|Ν.3251/2004|Ν.4637/19
Total Articles Cited: 124

DATES MENTIONED: 31-8-2023|4-7-2023|15-3-2017|16-3-2017|20-3-2017|25-5-2017|12-7-2013|26-7-2016|14-10-2017|1-1-2013|30-12-2013|5-3-2014|5-5-2014|19-5-2014|12-5-2011|18-10-2017|17-10-2017|28-10-2017|26-10-2017|31-10-2017|30-10-2017|28-9-2017|20-9-2017|16-9-2017|18-9-2017|23-9-2017|22-9-2017|27-9-2017|25-9-2017|26-8-2017|26-9-2017|16-11-2017|18-6-2019|14-10-2019|28-9-2020|28-3-2022|2-6-2022|21-12-2022|29-3-2023|05-04-2024|28-06-2024|10-10-2024

SOURCE: https://areiospagos.gr/nomologia/apofaseis_DISPLAY.asp?cd=B08I1WMEC4SX8ILMY6IIMIQB1YM8RL&apof=1223_2024&info=ΠΟΙΝΙΚΕΣ -  Ε